जोन्ही के बियाह – भोजपुरी साहित्य सरिता\nरोज के तरह आज भी बटुन चाचा अपन सब्जी के ठेला पर के समान बेच के घर लौट के चपाकल पर मुंह हाथ धोवत रहे. उनकर मेहरारू किचन में से जाके उनका खातिर भोजन तैयार कर के लियाइली. दिनभर के हारल थकल बुटन चाचा टबुल फैन के पास बैठ के ठंडा ठंडा हवा की लुफ्त उठावे लगले. उनके हृदय में ई वक्त जवन शकुन रहे ऊ ठीक उलटा उनका घर में धीरे धीरे अशांति अपान पैर पसारे लागल रहे जवना के ऊ दूनो मियाँ बीवी के अंदाजा भी ना रहे.\nबुटन चाचा और उनकर मेहरारू खाना खत्म कर के जैसे ही हाथ धोवे खातिर उठेवाला ही रहे लो तब तक उनकर दस साल के छोटा बेटा बिरूआ घबराइल आकर बोललस- “माई बाबूजी जल्दी चली, दीदीया के चक्कर आ गया बा और ऊ पलंग से नीचे गिर गइल बिया\nये सुनते ही बुटन चाचा और उनकर मेहरारू हाथ धोवल भूल के अपन बेटी जोन्ही के रूम के तरफ दौड़ पड़ले.\nवहाँ पहुँचकर ऊ अपन बेटी को जमीन से उठा कर पलंग पर लेटा के डाक्टर साहब के देहल दवा ओकरा मुँह में डाले लगले. और मुँह पर पानी के छीटा मारे लागल लो.\nदवा के असर से अब धीरे धीरे रेश्मा शांत हो कर बिस्तर पर निढाल होखे लागल.\nबिस्तर के एक कोने में बैठ कर बुटन चाचा की मेहरारू फफक कर रो पड़ली.\n“पता ना कवना के नज़र लाग गइल.” बुटन चाचा कहले.\nछः महीने पहिले के ऊ भयावह दृश्य सब लोग के नजर के सामने तैरे लागल.\nनया होखे वाला रिश्तेदारन के बीच जोन्ही आंख झुकाके सज धजकर के बइठल रहे. लइकी बहुत करिया बिया, बेमरिया लागत बिया त नाक के नक्शा भी ठीक नइखे. ई सब टीका टिप्पणी से लागे कि जोन्ही के शरीर पर केहू चाकू घोप रहल बा.\n“जोन्ही के जइसन नाम पड़ल रहें ओकरा ठीक उल्टा जोन्ही के शरीर के बनावट रहें ” लोग मुहा मुही ई बात कहत फिरे की जोन्ही नाम रखला से लोग जोन्ही नियन थोड़े चमके लागी . ई सच रहे की बुटन चाचा के बेटी जोन्ही देखे में सुंदर ना रली. यही कारण ओकर अभी तक शादी ना हो पावल. उम्र तीस पार कर गइल रहे. घर के लोग के साथ हीत नाता भी शादी ना होखे के कारण परेशान रहे लोग. अभी तक ना जाने कतना रिश्ता आइल आ टूट गइल रहे.\nमुहल्ला के चाची भाभी सब तेरछवाही बोली बोले में कवनो कसर ना छोड़े लो:- “ए जोन्ही खूब रगड़ रगड़ के नहा फिर देखा कवनो फिल्म के हिरोइन नियन गोर हो जाइबू.” ई सब गहरा तंज सून के जोन्ही के के आंख से आंसू छलक पड़े.\nजोन्ही शुरू से ही साधारण लइकी रहे कवनो तरह दसवीं पास कर के घर के ही चुल्हा चौका में आपन जीवन समर्पित कर देले रहे. माई बाबूजी के कवनो खास आमदनी ना रहे कि ऊ आगे पढ़े लिखे के बारे में भी सोचे. अइसे गाँव में कवनो लइकी दसवा ले पढ़ ले त ओके बहुत पढ़ल लिखल मानल जाला.\nजोन्ही जहाँ भी जाए, ओकर विवाह ना होखे के चर्चा बनल रहे. एही से ऊ अधिकतर गाँव टोला के ब्याह शादी या कवनो भी जग प्रोजन में जाए से कतराये.\nजोन्ही के साथ के सब लइकियन के ब्याह हो गइल रहे. ब्याह के कुछ महीना बाद जब ऊ आपन मायका वापस आवऽसन तब जोन्ही या फिर जोन्ही के माई ल बइठ के आपन गृहस्थी के बखान सुनावे के कवनो कसर ना छोड़ऽसन. जोन्ही के लागे की माने सब जान बुझ के ओकर दिल के लोग दुखावे ला.\nजोन्ही एक दिन अकेले में आपन बिछावन पर पड़ल पड़ल पता ना का-का सोचत विचारत रहे. हमार मैल कुचैल देह, असुंदर शरीर के बनावट, सावला रंग ई दुनिया के बाजार में ऊ बस एगो बिना किमत के फेंकल चीज बिया जेकर इच्छा, सांस ,संवेदना, भावना के कवनो मोल नइखे ई धरती पर. ना जाने कतना निगेटिव बात जोन्ही के मन में दौड़त रहे और अब बेहोश होखे के पलंग पर से नीचा गिर गइल ओकरा पता ही ना चलल. जब डाक्टर के इंजेक्शन आ दवा मिलल तब जाके होश आइल रहे.\nआज ई जोन्ही दुसरा बार बेहोशी के हालत में पलंग पर से गिरल बिया. माई बाबूजी के चिंता के मारे शरीर में एक चुरूआ खून ना बाचल रहे.\nजोन्ही के बाबूजी दवाई के पर्ची लेके फिर डाक्टर साहेब ल गइले. डाक्टर साहब से आज के घटना के बारे में बताइले.\nडाक्टर साहब कहले:- देखी बुटन भाई ई कवनो बेमारी ना हा एकर कवनो ठोस दवाई इलाज नइखे. बस एके गो इलाज बा कि बेटी के दिलो दिमाग से ओकर जवन अपना प्रति हीन भावना पैदा भइल बा ओकर दूर करे के प्रयास करी. बेटी के उम्र तीस से ज्यादा हो गइल साथ के सारी लइकियन के ब्याह शादी हो गइल. ना जाने बीस पच्चीस के रिश्ता वाला ठुकरा देलन सन. ऊपर से समाज में कईं तरह के बात लोग बोलत रहेला कि करिया बिया त कुल्छनी बिया.ई एगो ओकरा खातिर सदमा बा. दवाई इहे चलाई धीरे धीरे असर होई आ भगवान के माया होई त जरूरे सुधार होई.\nसमय के रफ्तार धीरे धीरे निकले लागल मेघा लोग के कटाक्ष बात के चलते हीत नाता से दूरी बनाके जीये पर मजबूर हो गइल. डाक्टर साहब के दवाई के असर कही त या फिर भगवान के कृपा कही त जोन्ही के तबियत में सुधार होखे लागल.\nआज सुबह सुबह बुटन चाचा जोन्ही के माई से कहले कि जैतपुर गाँव से एगो रिश्ता आवत बा बेटी के तनी हल्दी के अपटन लगा दऽ, और बबुआ के साथे बजारे पर ब्युटीपार्लर में भेज दा. हम जात बानी नास्ता और मुर्गा के इंतजाम करें.\nदुअरा हित मेहमान आ गइले. आज फिर जोन्ही आंख झुकाके सज धजकर के बइठल रहे लाल साड़ी में सबका बीच में बइठल रहे.\nलइका के माई:- “देखी बहीन जी राउर बेटी हमरा पसंद बिया, हम राउर बेटी के आपन पतोह बनावे खातिर तैयार बानी बाकी एगो शर्त बा.”\nपहली बार कोई जोन्ही के पसंद कइले रहे. ऊ पल जोन्ही खातिर कतना खुशी के पल होई राउवा अंदाजा लगा सकत बानी. बाकी शर्त वाला बात सुन के माई बाबू जी के साथ जोन्ही के चेहरा पर भी चिंता के लकीर खिचा गइल रहे. शर्त सुनते बुटन चाचा और उनकर पत्नि के ठकुआ मार देलास. जैसे ई लोग सोचे लागल कि कहीं दहेज के मोटा रकम त नइखे नू मांगत लो.\nबुटन चाचा:- दहेज…\nलइका के माई:- ना जी दहेज ना, बात ह की हमार बेटा दोवाह बा. हमार बेटा के पहिला जवन ब्याह भइल रहे. ऊ पतोह के इंतकाल हो गइल आज से छः महीना पहिले और ऊ बेचारी के देह से एगो 06 महिना के बेटा बा, का राउर बेटी ऊ बच्चा के अपना लिहन. ई बात सुन के बुटन चाचा और उनकर पत्नी के देह में चिरले खून ना रहे. माई बाबू जी के जबाब देवे के पहिले जोन्ही बोल पड़ल.\n“जी माँ जी, हम राउवा के सिकायत के मौका ना देम. ऊ बच्चा के हम माई बने के पूरा कोशिश करेम. बाकी का….?\nलइका के माई:- बाकी का? बोला बेटी. जवन बात बा ऊ ऐही जा क्लियर हो जाओ त ठीक रही.\nजोन्ही:- “माँ जी का राउर बेटा हमार ई रूपरंग देख के घृणा त ना नू करिहन.” ई बात कहेमे जोन्ही के आंख भर आइल. ई टाइम जोन्ही के खुद के ऊपर घृणा होत रहे.\nलइका के माई:- ए बेटी ई रंगरूप के, का बात करत बारु तू. का तहार पैर टूटल बा. का तहार हाथ टूटल बा. अरे रंग रूप करिया गोर ईहे नू होला. देह करिया होखे के चाहि लेकिन मन करिया ना होखे के चाहि. हामू करिया रहनी आज बुढ़ारी में गाल झूल गइल त नइखे बुझात.\nबुटन चाचा हाथ जोड़ के लइका के माई के आगे:- बाकी बहिन जी एगो विनती बा कि हमार गाँव समाज भाई परिवार खातिर जब तक शादी नइखे हो जात ई बच्चा वाला बात राउवा राज ही रखती त ठीक होइत काहे कि लोग लोग हमनी के नीचा देखावे के कसर ना छोड़ी.\nलइका के माई:- भाई जी राउवा टेंशन मत ली. राउर ई लंगटा गाँव समाज के नजर में ई राज राज ही रही.\nतब तक जोन्ही बोल पड़ल:- ना माँ जी ऊ बच्चा हमार शादी के दिन ही हमरा गोद में रही त ठीक रही. काहे कि हम आपन गाँव समाज के देखावल चाहत बानी हमरा देह करिया आत्मा करिया नइखे.\nआज ऊ दिन भी आ गइल रहे कि जोन्ही के अंगना में मारो के बांस गरा गइल. आज बुटन चाचा के सर भार हलुका होखे वाला रहे त बुटन चाची दमाद परिछे वाला रली. त आज जोन्ही सोरहो सिंगार के साथ सुहागिन बने वाला रली. गाँव जवार के जे ओल बोल बोले वाला लोग रहे ओकरा मुंह पर आज करिखा पोता गइल रहे. आज कन्यादान के समय ऊ 06 महिना के बच्चा जोन्ही के गोद में रहे.


भोजपुरी में देश दुनिया के खबर (सोमार, 25 मई 2015) – टटका खबर\nदेश में चलत गर्मी आ लू के प्रकोप से अतवार का दिने नाहियो त पाँच दर्जन लोग के मौत होखे के खबर बा. तेलंगाना में अबले करीब दू सौ लोग मर चुकल बा. ओहिजा के सरकार मरे वालन के परिवार के एक लाख रुपिया के सहायता देबे के एलान कइले बिया. आवे वाला दू तीन दिन ले एह गरमी से राहत मिले के कवनो उमेद नइखे लउकत.\nआआपा गोल के विधायकन के आरोप बा कि उपराज्यपाल के सगरी अधिकार दे देबे वाली केन्द्र सरकार के अधिसूचना संविधान के खिलाफ बा. एही मुद्दा पर काल्हु मंगल का दिने दिल्ली विधानसभा के विशेष सत्र बोलावल गइल बा. आआपा के कहना बा कि अगर एह में सुधान ना भइल त मामिला अदालत में ले जाइल जाई.\nराजस्‍थान सरकार से बातचीत के कवनो नतीजा ना निकलला का बाद ओहिजा गुर्जर आन्‍दोलन अउरी तेज कर दिहले बा लोग. एह लोग का चलते राजस्थान से गुजरे वाली रेलगाड़ियन पर बहुते खराब असर पड़ल बा.\nईरान मान गइल बा कि संयुक्त राष्ट्र के निरीक्षक लोग ओकरा सैन्य परमाणु ठिकाना के निरीक्षण कर सकेला. ओकरा उमेद बा कि एहसे आगे चल के पच्छिम के देशन से कुछ करार हो सकी.\nकोलकाता के इडेनगार्डेन में भइल आईपीएल फाइनल मैच में अपना बेहतरीन बल्लेबाजी का बल पर मुंबई इंडियंस खिताब जीत लिहलसि आ चेन्नई सुपरकिंग्स के एकतरफा मुकाबला में 41 रन से हरा दिहलसि.\nएनडीए सरकार के एक साल पूरा होखे का मौका पर आजु प्रधानमंत्री नरेंद्र मोदी मथुरा में रैली करीहें. एह मैदान में करीब एक लाख लोग भाषण सुन सकेला. जगहे जगह बड़का बड़का टीवी स्क्रीन लगावल गइल बा जेहसे लोग मंच के दृश्य आसानी से देख सकी.\nभूकंप का बाद से नेपाल में पहाड़ खिसकला का चलते काली गंडक के प्रवाह रुक गइल बा आ एगो बड़हन झील लेखा बन गइल बा. एकरा से खतरा देखत बिहार सरकार सचेत हो गइल बिया. बाकिर प्रशासन के इहो कहना बा कि घबड़इला के जरूरत नइखे.\nनोबेल पुरस्कार विजेता महान अमेरिकी गणितज्ञ जॉन नैश आ उनुका पत्नी के मौत न्यूजर्सी में एगो कार हादसा से हो गइल बा. ई लोग अतवार का दिने टैक्सी से कतहीं जात रहुवे जब ऊ हादसा के शिकार हो गइल.\nकेन्द्रीय माध्यमिक शिक्षा बोर्ड (सीबीएसई) के 12वीं के रिजल्ट आजु आवे वाला बा. एकरा के दुपहरिया बारह बजे आनलाइन क दीहल जाई.


टटका खबर, शुक, वैशाख अन्हरिया एकादशी, 2078 विक्रमी – टटका खबर\nआगे पढ़े से पहिले जान लीं कि भोजपुरी के पहिलका वेबसाइट अंजोरिया डॉटकॉम के ट्राफिक रैंक हिन्दुस्तान में आजु अबहीं 19 हजार 656 पर बा. एहमें हर भाषा के वेबसाइट शामिल बा. दुनिया में एकर रैंक2लाख 66 हजार 291 बा. करीब 200 करोड़ वेबसाइटन का बीच भोजपुरी वेबसाइट के एह रैंकिग से भोजपुरियन में उछाह आवे के चाहीं आ एकरा के हर तरह से आपन सहजोग देबे के चाहीं.\nपश्चिम बंगाल के राज्यपाल बियफे के कहलें कि गृह सचिव के कहना बा कि मुख्यमंत्री का तरफ से मनाही बा कि राज्य के कानून व्यवस्था का बारे में कवनो रिपोर्ट राज्यपाल के देबे से. एहसे लागत बा कि राज्य सरकार संवैधानिक प्रावधानन का हिसाब से नइखे चलत. राज्य के अधिकारियन के राजनीतिकरण हो गइल बा आ ऊ लोग गोल के कार्यकर्तन का तरह काम करत बाड़ें. अँगरेजी अखबार हिन्दुस्तान टाइम्स के पत्रकार से बतियावत में ऊ ई बात कहलन. कहलन कि राज्य प्रशासन कुछ करत नइखे लउकत.\nओने मुख्यमंत्री ममता बनर्जी चुनाव बाद हिंसा में मराइल सोलह लोग के परिवार के दू दू लाख रुपिया के मुआवजा के एलान कइले बाड़ी. उनुकर कहना बा कि ई लोग तब मराइल जब राज्य के कानून व्यवस्था चुनाव आयोग का हाथ में रहुवे. अब कानून व्यवस्था उनुका हाथ में आइल बा. कहली कि अब केन्द्रीय मंत्रियनो के राज्य में आवे से पहिले कोरोना रिपोर्ट देबे के पड़ी. विशेषो विमान से आवे वाला लोगो पर ई आदेश लागू होखी. पुलिस अब ओह लोग का खिलाफ मुकदमा लिखल शुरु कर दिहले बिया जे लोग हिंसा के खबर पसारे में लागल बा. जबरा मारबो करी आ रोवहूं ना दी.\nस्वास्थ्य खराब होखे का बहाने अदालत से जमानत पर छूटला का बाद करोड़ों के चारा घोटाला के सजायाफ्ता मुजरिम लालू प्रसाद अब खुलमखुला राजनीति कइल शुरु कर दिहले बाड़न. सीबीआई एह चलते अदालत से गोहार लगा सकेले कि लालू प्रसाद के जमानत पर फेर से सोचल जाव. आखिर ई कइसन खराब स्वास्थ्य रहुवे कि जमानत मिलला का बाद ऊ अस्पताल से बाहर आ गइलें आ अब राजनीति करत बाड़न.\nराजद प्रवक्ता बतवले बाड़न कि अतवार का दुपहरिया में लालू प्रसाद राजद के 75 गो विधायकन का साथे वर्चुअल मीटिंग करीहें. ओने बिहार के मुख्यमंत्री रहल जीतनराम मांझी कहत बाड़ें कि लोग जान गइल बा कि लालू खराब समय में अपना समर्थकन के साथ छोड़ देलें. उनुका ला आपन पूरा जिनिगी कुरबान कर देबे वाला शहाबुद्दीन का साथे उनुकर बेवहार ई असलियत सामने ले आ दिहले बा. कहलन कि लोग देख लीहल की लालू खानदान शहाबूद्दीन के जनाजा में शामिल ना भइल.\nसुप्रीम कोर्ट के मालूम हो गइल बा कि कोरोना के एह दुसरका कहर का बादो तिसरका कहर आवे वाला बा आ महामहिम लोग सरकार से ओह लहर से निपटो के तइयारी अबहिएं से करे के कहले बा. कहले बाड़ें कि तिसरका कहर अउरी खतरनाक होखी आ ओहमें बचवनो के छूताह होखे के अनेसा बा. एहसे बचवनो के टीका लगवावे के सोचल जाय.\nकोरोना के दुसरकी कहर का चलते यात्रियन के संख्या में गिरावट देखत9मई से कई रेलगाड़ियन के परिचालन रोक दीहल जाई. एहमें राजधानी, शताब्दी, अउर दुरंतों एक्सप्रेस जइसन 28 गो ट्रेन शामिल बाड़ी सँ.\nसारण जिला के अमनौर इलाका के जगदेव सिरसियां गांव के एगो आदमी टूट के खेत में गिरल बिजली के तार से छुअइला का चलते करंट लगला से मर गइल आ उनुका के बटावे का फेर में दू जने झउँस गइलें.\nकुशीनगर जिला पुलिस कसयां इलाका में पडरौना टीसन का लगे से तीन गो चोरन के चोरी के गहना आ रुपिया का साथे गिरफ्तार कर लिहलसि. ओहनी का लगे से आधा किलो से अधिका सोना के गहना आ करीब साढ़े आठ लाख रुपिया नगदी मिलल बा.\nगोपालगंज जिला के अलग-अलग इलाका में बियफे का दिने कुल मिला के आठ गो अपराधियन के पुलिस गिरफ्तार कर लिहलसि.\nकौशाम्बी ज़िला के कोखराज इलाका के शजादपुर गाँव के एगो आदमी मछरी मारत घरी गंगा नदी में डूब गइल. लाश के खोजल जा रहल बा.\nरोहतास जिला के नोखा इलाका के गम्हरिया गाँव के एगो आदमी के खरिहान से डेढ़ क्विंटल से अधिका गाँजा बरामद भइला का बाद बियफे का दिने पुलिस ओकरा के गिरफ्तार कर लिहलसि.\nपलामू जिला के छतरपुर इलाका के एगो पेट्रोल पंप का नियरा गाछ पर लटकल कुमियाई गाँव के एगो नवही के लाश बरामद भइल बा.\nसारण जिला के तरैया इलाका के टीकमपुर गाँव के एगो आदमी सबेर बेरा इनार में गिर के मर गइल. बतावल जात बा कि ऊ अधबउक रहुवे.\nबियफे का दिने वायदा बाजार के साप्ताहिक बंदी का दिने शेयर बाजार लिवालन का हाथे रहल. सेंसेक्स 272 अंक आ निफ्टी 107 अंक चढ़ के बंद भइल. दुनिया के बाजार से मिलत संकेत बतावत बा कि आजुवो बढ़त बनल रहे के उमेद बा.\nTags: कुशीनगर, कौशाम्बी, गोपालगंज, चारा घोटाला, चुनावी हिंसा, पलामू, पश्चिम बंगाल, रोहतास, लालू प्रसाद, शेयर बाजार, सारण\n«« चौधरी अजीत सिंह के निधन\nसब छँवड़ी झूमर पाड़े त लंगड़ी कहे हमहूं »»


टटका खबर, शुक, जेठ अन्हरिया दूज, 2078 विक्रमी – टटका खबर\nछह बेर विश्व चैम्पियन रहल भारत के एमसी मैरीकोम दुबई में होखत 2021 एएसबीसी एशियाई महिला अउर पुरुष मुक्केबाजी चैंपियनशिप के फाइनल में पहुंच गइल बाड़ी. अब मैराकोम के एशियाई चैम्पियनशिप में सतवां बेर पदक मिलल तट हो गइल बा. मैराकोम 2008 में रजत पदक जीतला का अलावे 2003, 2005, 2010, 2012, अउर 2017 में स्वर्ण पदक जीतले रहली.\nएही चैम्पयनशिप में खेलत भारत के मोनिका अपना सेमीफाइनल में हार गइली. उऩुका के कजाकिस्तान के अलुआ बाल्कीबेकोवा हरवली. एह प्रतियोगिता में अबकी साल भारतीय दल अबले के आपन सबले बेहतरीन प्रदर्शन देखवले बावे आ निहियो त 15 पदक मिलल तय बा भारत के.\nपश्चिम बंगाल आ ओडिशा में आइल चक्रवाती तूफान यास से भइल तबाही का बारे में जानकारी लेबे खातिर प्रधानमंत्री नरेंद्र मोदी आतु एब राज्यन के हवाई दौरा कइला का बाद राज्य के मुख्यमंत्रियल का साथे समीक्षा बइठक करीहें. काल्हुओ एगो बइठक के प्रधानमंत्री नरेन्‍द्र मोदी अधिकारियन से चक्रवाती तूफान से भइल नुकसान के आकलन कइलन. एह बइठक में बतावल गइल कि राष्ट्रीय आपदा मोचन बल के 106 टुकड़ी एह इलाकन में तैनात कइल गइल रहे. करीब हजार लोग के जान बचवला का साथही आपदे मोचन बल अढाई हजार से बेसी गिरल पेड़न आ बिजली के शंभन के हटावे के काम कइलसि. नुकसान के आकलन राज्य सरकार करत बाड़ी सँ. प्रभावित इलाकन में बिजली आ दूरसेवा संचार बहाल हो चुकल बा.\nचक्रवाती तूफान यास अब झारखंड आ बिहार ओरि बढ़ गइल बा बाकिर कमजोर होखल जात बा. एह चलते आजुओ कई जगहा घनघोर बरखा आ झटास के अनेसा जतावल जा रहल बा.\nकाल्हु वायदा बाजार के निपटान का दिने दोल्हापाती खेलत देश के शेयर बाजार आखिर में मजबूती का साथे बंद भइलें, विदेशी बाजारन से मिलत संकेत से लागत बा कि तेजी के ई दौर अब आगे के दौड़ लगाए वाला बा.\nउत्तर प्रदेश सरकार राज्य में अगिला छह महीना खातिर आवश्यक सेवा अनुरक्षण अधिनियम एस्मा लागू कर दिहले बिया. एकर मंजूरी राज्यपाल आनंदीबेन पटेल मे मिलला का बाद एकर एलान क दीहल गइल बा.\nबिहार के औरंगाबाद जिला के मशहूर देव सूर्य मंदिर का सोझा भीख मांग के गुजारा करे वाला नाहियो त बीस पहरिवार के कोरोना काल में मनरेगा का जरिए मेहनत से कमाए के इज्जतदार मौता मिल गइल बा. अब ई परिवार मेहनत क के आपन जीवन चलावत बाड़े.\nमिर्जापुर के अदलहाट इलाका में नारायणपुर का लगे सिकिया मोड़ पर कवनो ट्रक वाला एगो बाइक के धक्का मारत भाग गइल. एह हादसा में बाइक से जात अहरौरा इलाका के बिहाऊर गांव के दू गो नवहियन के मौत ठाँवे पर हो गइल.\nबलिया के गड़वार इलाका से पांच गो चोरन के गिरफ्तार क के पुलिस कई चोरियन के खुलासा कइलसि आ एहनी का लगे से करीब साढ़े तीन लाख के गहना आ असलहा बरामद कइलसि.\nमिर्जापुर जिले के पड़री इलाका अलग अलग मामिलन में दू गो नवही जहर खाके जान दे दिहले, एहमें से पडरी इलाका के सुरैया गांव के एगो नवही अपना मेहरारु से लड़ला का बाद जहर खा लिहलसि त दोसरका कुरेना गांव के रहुवे.\nमिर्जापुर जिला में काल्हु भइल अलग अलग हादसा में दू जने के मौत हो गइल आ एक जने घवाहिल हो गइल बाड़े.\nजौनपुर के मछलीशहर इलाका के फगुई गांव में आइल एगो बारात में भइल मारपीट से दूलहा के चाचा मर गइले आ चार गो बराती घवाहिल हो गइले. एकरा बाद बारात बिना बिआह करवले वापिस लवटि गइल. मारपीट लड़की के परिवार से विवाद राखे वाला लोग कइल.\nजौनपुर मेडिकल कालेज सिद्दीकपुर अब जल्दिए खुले वाला बा. तबले एह मेडिकल कालेज में तैनात डाक्टर अब सप्ताह में तीन दिन जिला चिकित्सालय में ओपीडी करीहें.\nजौनपुर के बक्शा इलाका के फतेहगंज बाजार का लगे बुध के अधरतिया भइल एगो सड़क हादसा में ट्रक आ डम्फर में टक्कर का बाद ट्रक में आग लाग गइल आ ट्रक के चालक आ खलासी झउँस के मर गइले.\nकैमूर जिला के चैनपुर इलाका के धुमरदेव गांव में छापामारी का बाद एगो तस्कर के 204 किलो गांजा का साथे गिरफ्तार क लिहलसि पुलिस\nरोहतास के दिनारा इलाका के भगिरथा नरवर मोड़ का लगे कवनो वाहन एगो बाइक के धक्का मार भाग निकलल. एह हादसा में बाइक सवार आ उनुका बेटा के मौत हो गइल. साथही बइठल बाइक सवार के मेहरारु घवाहिल हो गइल बाड़ी. ई लोग बक्सर के राजपुर इलाका के अकबरपुर गांव के रहुवे.\nभोजपुर जिला के चरपोखरी इलाका में बियफे भोर में भइल एगो हादसा में एगो पिकअप वैन सड़क किनारे खड़ा ट्रक से जा टकराइल. एह हादसा में पिकअप सवार जार जने के मौत हो गइल आ आधा दर्जन लोग घवाहिल हो गइल. सवारी नारायणपुर गांव के रहुवे जे एगो बारात से लवटत रहल.\nबस्ती जिला रेलवे सुरक्षा बल एगो रेलकर्मी के सगौन के लकड़ी चोरावे का आरोप में गिरफ्तार कर लिहलसि. रेल विभाद ओकरा के निलंबित क दिहलसि.\nमौसम विभाग चेतवले बा कि चक्रवाती तूफान यास का असर से आजु आ काल्हु शनीचर का दिने आन्ही बरखा आ ठनका गिरे के अनेसा बा. श्रावस्ती, बलरामपुर, गोंडा, सिद्धार्थनगर, बस्ती, संतकबीरनगर, कुशीनगर, महाराजगंज, गोरखपुर, देवरिया, बलिया, अंबेडकरनगर, आजमगढ, मऊ,गाजीपुर, वाराणसी, चंदौली आ सोनभद्र में तेज आन्ही आ बरखा होखी, अयोध्या, सुलतानपुर, जौनपुर, प्रतापगढ़ आ मिर्जापुर में आन्ही बरखा का साथे ठनको गिर सकेला.\nप्रयागराज के थरवई इलाका के टटिहरा गाँव का सोझा बस से उतर के सड़क पार करत माई बेटी के एगो कार वाला कचारत भाग गइल. घवाहिल महतारी के मौत हो गइल.\nकुशीनगर जिला के खड्डा इलाका में बिहार से कनिया ले के आवत पडरौना के नाहर छपरा गांव के एगो कार गंडक नदी के पनियहवा पुल पर बेकाबू हो के रेलिंग से टकरात पलती मार दिहलसि. एह पर सवार कनिया चुलहा समेत परिवार के लोग समेत चालक घवाहिल हो गइल बाड़े.\nसारण जिला के एकमा में एगो फाइनेंस कंपनी का कार्यालय पर डकैती डाले आइल बदमाश विरोध कइला पर शाखा प्रबंधक के गोली मार के घवाहिल क दिहले. लूट का बाद बदमाश अपना मोटरसाइकिलन से फरार हो गइले.\nTags: अंबेडकरनगर, अयोध्या, आजमगढ, औरंगाबाद, कुशीनगर, कैमूर, गाजीपुर, गोंडा, गोरखपुर, चंदौली, जौनपुर, तूफान यास, देवरिया, प्रतापगढ़, प्रयागराज, बलरामपुर, बलिया, बस्ती, भोजपुर, मऊ, महाराजगंज, मिर्जापुर, मुक्केबाज, मैरीकोम, रोहतास, वाराणसी, श्रावस्ती, संतकबीरनगर, सारण, सिद्धार्थनगर, सुलतानपुर, सोनभद्र\n«« टटका खबर, बियफे. जेठ अन्हरिया प्रतिपदा, 2078 विक्रमी\nटटका खबर, शनीचर, जेठ अन्हरिया तृतिया, 2079 विक्रमी »»


उत्तरो प्रदेश में सुलगे लागल बा बदलाव के आगि – Anjoria\nDec 11, 2010 नीतीश, बदलाव के आगि, मायावती, लालू, सोशल इंजियनरिंग\nबसपा सुप्रीमो मायावतीओ सड़क के ओहि ढलान का ओरि जात बाड़ी जवना पर चलत लालू यादव आ राबड़ी देवी के पराभव भइल. उनकर गलत रणनीतिए के परिणाम बा कि उनका दोस्तन के संख्या लगातार कम हो रहल बा आ दुश्मनन के लिस्ट लमहर होत जात बा. विरोधी नेतवन के त ऊ मौका-बेमौका फटकारते रहेली, मीडियो से उनुकर कमे बनेला. इहे वजह बा कि कई बेर सरकार के निमनो काम के जानकारी जनता के ना हो पावे. आ अब त उनुका संवैधानिक संगठननो में खोट लउके लागल बा.\nजानकार कहतारें कि बसपा सुप्रीमो के ई बाति कबो नीक ना लागे कि उनुका कामकाज के तरीका में केहू दोसर दखलंदाजी करे. जे अइसन कइल चाहेला ओकरा के ऊ आपन दुश्मन मान लेबेली. जवन समाज मायावती के सिद्धांत से जागल रहे, उतान भइल रहे ओहिजो अब विरोध की चिनगारी शोला बने जा रहल बा.\nबिहार में आ गइल बदलाव के सभे देखल. असल में बदलाव के हीरो कवनो नेता ना बलुक राज्य के जनता बिया जवना में तरक्की के ललक जाग उठल बा. ई तरक्की के एगो सिलसिला ह जवन इतिहास का चक्का का तरह चलते जाला – खास तौर से लोकतंत्र में.\nजब लोकतंत्र काम कइल शुरू करेला त शुरुआती बिंदू बहुते छोट छोट प्रतीकात्मक बदलावन में होला. पहिला बेर वोट में बरोबरी के हक मिलल आ ओकरा के लागू करवा लिहले सबले बड़ बाति हो जाला. एह पैमाना पर खरा उतरहीं में भारत के दसियन साल लाग गइल. ओह दौरान एक-एक करके ऊ लोग सियासत आ ओकरा मार्फत सशक्तीकरण के हिस्सा बनेलें जिनकर कबो कवनो आवाज ना रहे. ओह दौर में ठोस अर्थ व्यवस्था ओतना मायने ना राखे जतना सोशियॉलजी भअ सियासत. मसलन इंदिरा गांधी खातिर गरीबी हटावल ओतना जरुरी ना रहल जतना “गरीबी हटाओ” के नारा लगाके अपना प्रजा में मेहरबानी के अहसास पैदा कइल रहे.\nभारत में लोकतंत्र के भीतर सोशल इंजीनियरिंग के यह सिलसिला बेहद लमहर चलल. कहल चाहीं कि अब 55-60 साल बाद ई पूरा होत लउकत बा. दुनिया में कहीं एकर मिसाल ना मिलर काहे कि कवनो दोसर देश अतना बड़, अतना बेढब, आ अतना गैर-बराबरी वाला नइखे.\nजब ई सिलसिला एगो सिवान पर चहुँप जाला, जइसन कि अब हो रहल बा, पूरा देश में तमाम पिछड़ल लोग खुलके वोट देबे लागल बा. उनका दम पर भा उनका नाम पर सरकार बने लागल बाड़ी सँ. जाति के मुद्दा सबसे सफल बनि गइल बा आ जाति में से हीनता के पुरानका अहसास खत्म होखे लागल बा त जाति के सियासत के चमक कम होखे लागल बा. हर फारमूला आपन “एक्सपाइरी डेट” साथही ले के चलेला. जब सामाजिक लक्ष्य हासिल हो जाले त लोग सियासत के दोसरे मतलब खोजे लागेलें जवना के नाम ह राजकाज. ऊ पूछे लागेलें – रउरा हमनी के का दिहनी ? का देबे वाला बानी ? का दिहल चाहत बानी ? उनुका तब महज नारा दे के ना ललचावल जा सके. ऊ ठोस जमीनी बदलाव देखल चाहे लागेलें. ऊ सपना देखे लागेलें. आ अपना तरक्की खातिर कवनो दलितो युवक ओतने जिद्दी हो जाला जतना कवनो सवर्ण युवक.\nबिहार में ई जिद सियासत में झलके लागल बा. बाकिर बड़हन सवाल ई बा कि अइसन उत्तर प्रदेश में अबले काहे ना भइल ? यूपी त कई मामिला में बिहारो से विकसित राज्य ह आ ओहिजा ई कुदरती बदलाव पहिलही हो जाये के चाहत रहे ? यूपी में कम-से-कम एक बेर बदलाव खातिर सियासत के चाल तरक्की के भूख के बनावे के पड़ी, ओकरा से साजिश रचे के होखी. बदस्मती से ई कहल मुश्किल बा कि आगा अइसन हो जाई. बिहार के संयोग से नीतीश मिल गइलें, यूपी के के भेंटाई ?\nबाकिर आखिरकार सब कुछ पब्लिक के मर्जी आ ओह सपना के ताकत से तय होखे के बा जवना ला हर चीज के बदले पड़ रहल बा. जब पूरा देश, पूरा दुनिया, हर रवायत, हर ताकत ओकरा सोझा मूड़ी नवइले बा त यूपी आ ओकर सियासत भला कवन चीज हऽ ? नामुमकिन साबितो हो जाईं त उम्मीद पलला में हर्जे का बा ? अबकि यूपी में बदलाव के बारी बा.\nपेट से जुड़ले बिना भोजपुरी के विकास नइखे होखे वाला


डर्मी कूल के तारीफ करत मनोज तिवारी – Anjoria\nजब सलमान खान झंडू बाम भा फेवीकोल से सट सकेलें त मनोज तिवारी केकरा से कम हउवें. अब मनोजो तिवारी डर्मी कूल लगावे लागल बाड़न. अपना नयका एलबम में मनोज तिवारी एगो गाना डललें बाड़न ‘तेरी गर्मी दूर करूंगा डर्मी कूल से’ बाकिर एह बात के जबाब नइखन देत कि एह ला कंपनी से अनुमति लिहले बाड़न कि ना. याद करीं कि बिना अनुमति गाना में झंडू बाम जोड़ला ला कतना बवाल भइल रहे. बाद में अनुमति लेबे के पड़ल रहे.\n‘हमरी पानी पूरी’ के एह गाना ‘तेरी गर्मी दूर करूंगा डर्मी कूल से’ पर बढ़िया वीडियो फिलिमावल गइल बा. एह मस्तमौला गाना के खुद तिवारी गवले बाड़न. एलबम जारी भइल बा टी-सीरीज से. एह एलबम में पाकिस्तानी एक्ट्रेस आयशा आ मोनालिसा संगे मनोज तिवारी के डांस जलवा देखावल गइल बा.


टटका खबर, बियफे, वैशाख अन्हरिया तृतिया, 2078 विक्रमी – टटका खबर\nApr 29, 2021 आईपीएल मैच, उत्तर प्रदेश, कौशांबी, चंपारण, जौनपुर, पंचायत चुनाव, पश्चिम बंगाल, मऊ, मिर्जापुर, विधानसभा चुनाव, शेयर बाजार, सारण\nकोविड महामारी के बहुते खराब दौर से गुजरत हालात में पूरा दुनिया से भारत के सहायता के प्रसाताव आइल बा. बाकिर भारत सरकार ओहि देशन के सहायता प्रस्ताव पर विचार करत बा जिनका से भारत के विकास साझेदारी चलत बा. चीन आ पाकिस्तान का तरफ से आइल प्रस्तावन पर सरकार कुछुओ बोले से परहेज करत बिया. वइसे चीन के बाजार से सामान खरीदला पर कवनो मनाही नइखे भारत सरकार के.\nपश्चिम बंगाल में आजु आठवाँ आ आखिरी दौर के मतदान करावल जा रहल बा. आजु के मतदान में 35 सीटन पर वोट डालल जा रहल बा. आजु साँझ से टीवी चैनलन पर एक्जिट पोल के कुकुरबझाँव शुरु हो जाई आ एकरा से संतोष इहे रही कि कुछ दिन ला चैनलन के पैनल से कोरोना के कहर उतर जाई. अगर भाजपा के पक्ष में परिणाम ना आईल त करीब सगरी चैनल जश्न मनइहें बाकिर अगर पक्ष में फैसला आइल त कहल जाई कि अपना धनबल का ताकत पर देश के हरा के भाजपा जीत गइल.\nरक्षा अनुसंधान अउऱ विकास संगठन – डीआरडीओ – काल्हु हवा से हवा में मार करे वाला अपना पाइथन-5 मिसाइल के सफल परीक्षण कइलसि. एह मिसाइल के देशे में बनल हलुका लड़ाकू विमान तेजस पर लगावल जाई.\nकोरोना के बढ़त दुसरका लहर का चलते बिहार सरकार राज्य में दुकानन आ आफिसन के साँझ चारे बजे बन्द कर देबे के कहले बिया आ साँझ छह बजे के अगिला दिने सबेरे छह बजे ले रात्रि कर्फ्यू लागल करी.\nपश्चिम चंपारण जिला बगहा अनुमंडलीय अस्पताल में तैनात दू गो एंबुलेंस चालकन के नशा का हालत में गिरफ्तार कर लीहल गइल बा.\nकौशांबी के कोखराज इलाका में काल्हु साँझ कानपुर प्रयागराज नेशनल हाइवे पर एगो कार पहिले मोटरसाइकिल के टक्कर मरलसि आ ओकरा बाद ट्रक से टकरा गइल. एहसे मोटर साइकिल सवार जिन लोग के मौत हो गइल. कार सवार दू जने घवाहिल हो गइलें.\nआजु उत्तर प्रदेश के पंचायत चुनावन के चउथा दौर के मतदान 17 जिलन में हो रहल बा.\nसारण जिला के परसा इलाका में सीवान सीतरपुर रोड पर मंगल देर राति भइल एगो सड़क हादसा में एंबुलेंस चालक के मौत हो गइल आ दू जने घवाहिल हो गइलें. सीवान अस्पताल से एगो गभीराह मरीज के लेके एंबुलेंस पटना मेडिकल कॉलेज अस्पताल जात रहुवे.\nएगो दोसरा हादसा में सारण जिला के गड़खा इलाका के सलहा गांव के पैदल जात एगो बूढ़ के मोटरसाइकिल से लागल धक्का का बाद मौत हो गइल.\nजौनपुर जिला के लाइनबाजार इलाका में काल्हु भइल ट्रक आ ऑटो के टक्कर में ऑटो सवार एक आदमी के मौत हो गइल आ चार जने घवाहिल हो गइलें.की हुई भिड़ंत में एक व्यक्ति की मृत्यु हो गयी जबकि एक महिला समेत चार लोग हुए गंभीर रूप से घायल हो गये।\nमऊ पुलिस काल्हु बुध का भोरे सरायलखंसी इलाका के भंवरेपुर गांव का लगे डेढ लाख के इनामी बदमाश लालू यादव के मार गिरवलसि.\nमिर्जापुर शहर कोतवाली इलाका के छोटी गुदरी मोहल्ला में काल्हु एगो पुरान जर्जर मकान के छत गिरला का चलते ओह में किराया पर रहे वाला एगो पूरा परिवार के मौत हो गइल. एहमें मरद-मेहरारु, दू गो बेटा आ एगो बेटी के मौत शामिल बा.\nआईपीएल मैच में काल्हु चेन्नई सुपरकिंग्स सात विकेट से सनराइजर्स हैदराबाद के हरा के फेरु अंकतालिका के माथ पर आ गइल. परसों एह जगहा बेंगलुरू टीम ओकरा के हटा के आइल रहुवे.\nकाल्हु शेयर बाजारन में लगातार तिसरका दिने लिवाली के जोर बनल रहल आ सेंसेक्स 790 अंक आ निफ्टी 211 अंक चढ़ि के बंद भइल. आजु साप्ताहिक आ मासिक वायदा बाजार के आखिरी दिन ह आ आजुओ लिवाली बनल रहे के उमेद जलावल जा रहल बा.


पानी में आग लगा दिहली कर्नल के बेटी – Anjoria\nभोजपुरी फिल्म “केहू हमसे जीत ना पाई” में सेना के अधिकारी का बेटी के किरदार करे वाली रिंकू घोष असलो जिंदगी में सेना अधिकारी के बेटी हई. देशभक्ति पर बनल सात गो नायकन वाली एह फिल्म में रिंकू घोष एगो कर्नल के बेटी बनल बाड़ी आ रविकिशन फौज के कमांडर. साथ में बाड़े सुशील सिंह, राजीव दिनकर, मनोज टाइगर वगैरह आ रिंकू के एक्शन के जलवा लाजबाब बा एह फिल्म में. अतने ना पिछला दिने एह फिल्म के एगो रोमांटिक सीन के शूटिंग गोरखपुर के रामगढ़ ताल में बनल वाटर पार्क में करावल गइल. सतीश अजय के संगीत पर फिल्मावल जा रहल गाना के बोल रहे, “जींस के उपर टाइट कुर्ती, टूटे ना बटनिया” आ नृ्त्य निर्देशन करत रहले रामदेवन. एह सीन में गजब के सेक्सी लागत रिंकू घोष अपना उत्तेजक अदा से पानियो में आग लगा दिहली. सबेरे सात बजे से शुरु शूटिंग दुपहरिया ले चलत रहल आ बेकाबू भीड़ सम्हारे में पूरा टीम के पसीना छूटत रहल. रविकिशन आ रिंकू के जोड़ी एहसे पहिले “बिदाई” आ “बलिदान” जइसन हिट फिल्म दे चुकल बा आ इहो फिल्म ओही सफलता के एगो कड़ी बने जा रहल बिया.


(सोमार, 31 अक्टूबर)\nदेश भर में आजु लौह पुरुष सरदार वल्लभ भाई पटेल के जयन्ती आ इंदिरा गाँधी के पुण्य तिथि मनावल गइल.\nकेन्द्र सरकार खाद्य सुरक्षा विधेयक के मसौदा फेरु से तइयार करवावत बिया जेहसे कि अधिका उपज भइला पर आम जनता के सस्ता दर पर तीन किलो से बेसी अनाज दिहल जा सके. दोसरे इहो फैसला कइल गइल बा कि गर्भवती आ दूध पियावे वाली महतारियन के पूरा देश में एक हजार रूपिया महीना छह महीना खातिर दिहल जाई. पहिले ई योजना देश के बावने जिला में करे के प्लान रहुवे.\nचेन्नई शहरी विकास प्राधिकरण सोमार का दिने कई नामी इमारतन आ वाणिज्यिक प्रतिष्ठठानन के मानदंड ना माने खातिर सील कर दिहलसि.\nगोवा अवैध खनन मामिला में भाजपा राष्ट्रपति से भेंट कर के गोवा सरकार पर दबाव बनावे के कोशिश करी.\nदिल्ली सरकार सोमार से जमीन के सर्किल रेट पहिले से 15 से 250 फीसदी तक बढ़ा दिहलसि. सरकार के कहना बा कि भवन व्यवसाय से काला धन खतम करे खातिर अइसन कइल गइल.\nभाजपा अध्यक्ष नितिन गडकरी आजु तिहाड़ जेल जा के अपना पार्टी सहयोगियन से भेंट कइलन जिनका के वोट खातिर नोट मामिला में गिरफ्तार कर के जेल में राखल बा.\nदक्षिणी दिल्ली में साल 2004 में भइल संयुक्त राष्ट्र विकास कार्यक्रम के कर्मचारी पुश्किन चंद्रा आ उनुका साथी कुलदीप के हत्या का मामिला में दिल्ली उच्च न्यायालय निचली अदालत से दू जने के दिहल उमिर कैद के सजाय बरकरार रखलसि.\nमध्य प्रदेश के मुख्यमंत्री शिवराज सिंह चौहान सतना जिले में सीरियल किलर सरमन शिवहरे के गिरफ्तारी के कम्युनिटी पुलिसिंग के नायाब उदाहरण मानत कहलन कि अगर शहर के साहसी लोग स्व-प्रेरणा से आगा ना आइत त ऊ पकड़ाइत ना.\nवाणिज्यिक राजधानी मुम्बई 1.84 करोड़ आबादी का साथ देश के सबले बड़का शहर बा, दिल्ली 1.63 करोड़ आबादी का साथ दुसरका आ कोलकाता 1.41 करोड़ के आबादी का साथ तिसरका जगहा पर राखल गइल बा.\nकलकत्ता उच्च न्यायालय सोमार का दिने टाटा मोटर्स के सिंगूर भूमि कानून सही ठहरावे वाला अपना फैसला का खिलाफ याचिका लगावे के अनुमति दे दिहलसि.\nजम्मू काश्मीर से एएफएसपीए हटावे पर अउरी चरचा करे के जरूरत बतवले गृहमंत्री चिदम्बरम.\nचार हजार करोड़ के घोटाला में जेल में बंद झारखंड के मुख्यंमत्री रहल मधु कोड़ा के हाथ के हड्डी टूट गइल . मधु कोड़ा के कहना बा कि पुलिस वालन का पिटाई से हाथ टूटल जबकि पुलिस के कहना बा कि कैदियन से झगड़ा में हाथ टूटल बा.\nसंसद के शीतकालीन सत्र 22 नवम्बर से शुरू करे के सिफारिश राष्ट्रपति का लगे केन्द्रीय मंत्रिमंडल का ओर से भेजल गइल बा.\nआध्यात्मिक गुरु श्री श्री रविशंकर के सात नवम्बर से शुरू होखे वाली उत्तर प्रदेश यात्रा राजनीतिक उद्देश्यन खातिर नइखे होखत. ई उनुका नियमित ‘सत्संग’ के हिस्सा बतावल गइल बा.\nकेरल सरकार के आम माफी योजना में केरल के मंत्री रहल आर. बालाकृष्ण पिल्लै आ दोसर 137 कैदियन के मंगल का दिने रिहा कर दिहल जाई.\nचिदम्बरम मणिपुर में नाकेबंदी खतम करे के गोहार लगवले.\nअन्ना हजारे अपना ब्लॉग पर लिखले बाड़न कि ऊ 3-4 दिन में आपन मौन व्रत तूड़ दीहें.\nयूपीए सदस्यन के विरोध का चलते पीएसी के बैठक स्थगित कर दिहल गइल.\nजम्मू काश्मीर में नेशनल कांफ्रेंस के कार्यकर्ता के मौत का मामिला पर सुप्रीम कोर्ट केंद्र आ कश्मीर सरकार के नोटिस भेजले बा.\nभाजपा साफ कर दिहले बा कि बीजद से चुनावी गठबंधन ना होई.\nदुनिया के आबादी आजु सात अरब के पार हो गइल. सात अरबवाँ शिशु आजु लखनऊ में पैदा भइल एगो लड़िकी के मानल गइल बा. लखनऊ के मॉल इलाका के अजय आ विनीता के एह पहिला संतान के नरगिस नाम दिहल गइल बा. ओने फिलिपिंसो में एगो लड़िका सात अरबवां शिशु मानल गइल बा आ ओकर नाम डेनिका मे कमेको राखल गइल बा.\nचीन अमेरिका के ओह आरोपन के खारिज कर दिहलसि जवना में ओकरा पर अमेरिकी उपग्रह प्रणाली हैक करे के आरोप लगावल रहे.\nअमेरिका में राष्ट्रपति पद के रिपब्लिकलन उम्मीदवार हर्मन केन पर दू गो औरत ‘अनुचित व्यवहार’ करे के आरोप लगवले बाड़ी.\nफिलीस्तीन के सोमार का दिने संयुक्त राष्ट्र शैक्षणिक, वैज्ञानिक अउर सांस्कृतिक संगठन (यूनेस्को) के पूर्ण सदस्य बना लिहल गइल.\nलीबिया में मुअम्मार गद्दाफी युग खतम भइला का बाद रासायनिक आ परमाणु हथियार के जखीरा मिलल बा बाकिर कार्यवाहक प्रधानमंत्री महमूद जिब्रील के कहना बा कि देश के एहमें कवनो रुचि नइखे.\nपाकिस्तान के पेशावर शहर में 10 साल बाद एगो ऐतिहासिक मंदिर फेर से खुल गइल बा. एकरा खातिर एगो श्रद्धालु औरत लमहर कानूनी लड़ाई लड़लसि.\nनिर्माण कम्पनी आईवीआरसीएल लिमिटेड के 972 करोड़ रुपिया के ठेका मिलल बा. एहमें पीर पंजाल के पहाड़ी होखत रेल सुरंग बनावे के ठेका शामिल बा.\nवित्त मंत्री प्रणव मुखर्जी सोमार का दिने ई-भुगतान प्रणाली के उद्घाटन करत कहले कि एहसे भठियरपन के मामिला घटी.\nयुनाईटेड बैंक के शुद्ध लाभ में 13.7 फीसदी के बढ़ोतरी.\nप्रणव मुखर्जी के भविष्यवाणी बा कि दिसम्बर से महँगाई घटे लागी.\nडाबर इंडिया के लाभ 8.42 फीसदी बढ़ल.\nशेयर बाजार में सोमार का दिने गिरावट आइल आ सेंसेक्स 100 अंक नीचे बंद भइल.\nविप्रो के शुद्ध मुनाफा में मामूली वृद्धि भइल बा.\nब्राजील 2011 में दुनिया के छठवाँ सबले बड़ अर्थव्यवस्था बन जाई.\nपॉप गायिका लेडी गागा शाहरुख के 11 साल के बेटी सुहाना के आपन धूप चश्मा भेंट कर दिहली.\nपटौदी के 10वां नवाब बनलन बालीवुड अभिनेता सैफ अली खान.\nबॉलीवुड अभिनेता शाहरुख खान बुध का दिने आपन 46वां जन्मदिन अपना परिवार आ दोस्तन संग मनइहें.\nभारतीय बल्लेबाज युवराज सिंह नोएडा में पाथवेज स्कूल, बालियावास आ हरियाणा के गुड़गांव में अरावली में अपना क्रिकेट अकादमी के उद्घाटन कइले.\nमीरपुर टेस्ट में बांग्लादेश के पहिला पारी 231 रन पर समेटला का बाद वेस्टइंडीज तिसरका दिने अपना दुसरका पारी में तीन विकेट के नुकसान पर 207 रन बना लिहलसि आ 331 रन के बढ़त बना लिहलसि.\nटेनिस रैंकिंग में सोमदेव के तीन जगहा के फायदा, सानिया के दू जगहा के नुकसान भइल बा.


टटका खबर, सोमार, वैशाख अन्हरिया सप्तमी, 2078 विक्रमी – टटका खबर\nउत्तर प्रदेश चुनाव देश-दुनिया राजनीति शिक्षा\nटटका खबर, सोमार, वैशाख अन्हरिया सप्तमी, 2078 विक्रमी\nMay 3, 2021 कमाल हासन, कांग्रेस, चुनाव, जौनपुर, पंचायत चुनाव, पूर्वांचल विश्वविद्यालय, भाजपा, ममता बनर्जी, रोहतास, विधानसभा\nदेश अब संतोष कर सकेला कि चुनावन का बाद टूलकिट गिरोह कुछ दिन ले आराम करी. जइसन सफलता ऊ चहले रहुवे ओकरा के हासिल कर लिहलसि. अब देश में आक्सीजन के कमी, अस्पतालन में बेड के कमी, कोरोना के कहर, दवा खातिर गिड़गिड़ात लोगन के सोशल मीडिया पर लागल गोहार, शमशानन आ कब्रिस्तानन में मुर्दन के लागल कतार वगैरह के खबर आइल कम हो जाई. हर चुनाव का बेरा देश के विरोधी गोल अपना पूरा ताकत से देश के माहौल बिगाड़े में लाग जाला आ एह काम में मीडिया के भरपूर सहजोग मिल जाला ओकरा. मीडिया अपना कांग्रेसी युग में चाभल मलाई के सवाद भुलाइल नइखे. साथही मौसम का साथे बदलल कुछ राइटविंगरो एही उमेद में रहेलें कि भाजपो ओही तरह अपना समर्थकन का बीच मलाई बाँटी जइसे कांग्रेस बाँटत रहुवे बाकिर जब कुछ भेंटाव ना त भाजपे पर आपन खीझ उतारे लागेलें.\nयूपी के तीन तल्ला पंचायत चुनाव के मत गणना काल्हु रात ले पूरा ना हो सकल आ लागत बा कि आजु उपरि बेरा ले सगरी परिणाम आ पाई. एह बीच भाजपा के दावा बा कि जिला पंचायत सदस्यन के 3052 सीटन ला भइल चुनाव के 70 फीसदी सीत पर भाजपा के उमीदवारन के जीत होखे जा रहल बा. भाजपा के प्रदेश उपाध्यक्ष आ पंचायत चुनाव के प्रभारी विजय बहादुर पाठक काल्हु देर रात बतवलन कि रुझान भाजपा के पक्ष में जात लउकत बा. आ भाजपा करीब 70 फीसदी जिला पंचायत सीट जीत जाई. अगर ई दावा सही निकलल त करीब करीब सगरी जिला पंचायतन के अध्यक्ष पद भाजपा के हासिल हो सकेला.\nपांच गो विधानसभन के चुनाव का साथही भइल अनेके उपचुनावन के नतीजा आ गइला का बाद कहल जा सकेला कि भाजपा कतहीं कुछ गँववले नइखे आ हर जगहा आगहीं बढ़ल बिया. अलग बाति बा कि पश्चिम बंगाल में जीत के बड़हन हवा बनवला का बाद मिलल पिछला बेर से तीस गुना जीतो कम लागत बा. जाने जोग बा कि पश्चिम बंगाल में पाँच बरीस पहिले केहू सोच ना सकत रहुवे कि भाजपा प्रदेश में मुख्य विपक्षी दल बन जाई आ कांग्रेस आ बँवारा गोल के सूपड़ा साफ हो जाई. एह दुनु गोल के समर्थक मुसलमान वोट ममता के गोहार पर एक जुट हो गइल आ सगरी मुस्लिम बहुल इलाका के सीट पर तृणमूल के जीत हो गइल. ध्रुवीकरण के आरोप का बावजूद भाजपा हिन्दू वोटन के ध्रुवीकरण ना करा सकल आ हिन्दुवन के बँटल रह गइला का चलते ओकरा वइसन सफलता ना मिल सकल जइसन ऊ चहले रहुवे अपना ला. असम में मुसलमानन से गठबन्हन कइला का बावजूद कांग्रेस भाजपा के हरा ना पवलसि. पुड्डुचेरी में भाजपा गठबन्हन के सरकार बनल तय हो गइल बा. तमिलनाडु अउर केरलो में भाजपा के वोट बढ़ले बा. सबले खास ई बा कि तमिलनाडु में मशहूर अभिनेता कमाल हसन के हरा के भाजपा के विधायिका आ प्रदेश भाजपा महिला मोर्चा के अध्यक्षा वानती श्रीनिवासन सदन में बइठिहें.\nपश्चिम बंगाल में मिलल शानदार जीत का बादो नंदीग्राम में मिलल हार पचा नइखी पावत मुख्यमंत्री आ तृणमूल कांग्रेस प्रमुख ममता बनर्जी. चुनाव आयोग नंदीग्राम में फेरु से वोट गिने के उनुकर माँग ना मनलसि आ भाजपा के शुवेन्दु अधिकारी के जीत के प्रमाणपत्र दे दिहलसि. अब ममता के कहना बा कि ऊ चुनाव आयोग का खिलाफ सुप्रीम कोर्ट जइहें.\nविधानसभा चुनावन का साथही कई राज्यन में कुल मिला के 13 गो सीटन पर भइल उपचुनावन में भारतीय जनता पार्टी के छह सीटन पर जीत भइल बा. कांग्रेस चार गो सीट पर बाकी छिटपुट गोल तीन गो सीट जीतले बाड़न. लोकसभा के चार गो सीट पर भइल उपचुनाव में भाजपा एगो सीट पर जीतल बिया. एह चुनावन का साथही इहो तय हो गइल बा कि जल्दिए अब राज्यो सभा में भाजपा के बहुमत मिल जाई.\nजौनपुर में वीर बहादुर सिंह पूर्वांचल विवि के बंटवारा के आदेश जारी हो गइल. अब 15 जून से आजमगढ़ विश्वविद्यालय अस्तित्व में आ जाई आ आजमगढ़ आ मऊ के महाविद्यालय एह विश्वविद्यालय में आ जइहें, जौनपुर के वीर बहादुर सिंह पूर्वांचल विश्वविद्यालय में अब जौनपुर, गाजीपुर, आ प्रयागराज के महाविद्यालय रह जइहें.\nरोहतास जिला के चुटिया इलाका के तियरा खुर्द गांव के एगो आदमी के हत्या का मामिला में पुलिस ओकरा मेहरारु के गिरफ्तार कर लिहले बिया.\nकाल्हु भइल आईपीएल मैच में दिल्ली कैपिटल्स सात विकेट से पंजाब किंग्स के हरा दिहलसि. अब अंक तालिका के माथ पर दिल्ली कैपिटल्स के आसन लाग गइल बा.\nचुनाव परिणाम अइला का बाद निवेशकन के मिलल निराशा शेयर बाजार में गिरावट का रुप में देखे के मिल सकेला. शुको का दिने एक्यिट पोल देख के बाजार में तेज गिरावट आइल रहुवे आ अब त परिणामें सामने आ गइल बा.\nभतरा मरे त मरे, सउतिनिया राँड़ होखे के चाहीं\nटटका खबर, मंगल, वैशाख अन्हरिया अष्टमी, 2078 विक्रमी


रिंकू घोष बनीहें इच्छाधारी नागिन – Anjoria\nरिंकू घोष बनीहें इच्छाधारी नागिन\nसिनेमा भोजपुरी के नंबर वन अदाकारा रिंकू घोष अब नागिन के भूमिका निभावे जात बाड़ी. आ उहो नागिन अइसन कि इच्छाधारी नागिन. जब चाहे जेकर रूप धर लेव. रिंकू घोष खातिर ई ड्रीम रोल बावे आ बहुते उत्साहित बाड़ी. कहतारी कि इच्छाधारी नागिन का बारे में लइकाइयें से सुनत आइल बाड़ी. कहली कि इच्छाधारी नागिन आ मां दुर्गा के भूमिका निभावल उनुकर सपना रहुवे जवन अब पूरा होखे जात बा. बेसी त ना बतवली बाकिर अतना जरूर कहली कि एह फिल्म के बहुते बड़हन पैमाना पर बनावल जाई.\nरिंकू घोष के फिल्म ‘केहू हमसे जीत ना पाई’ एह घरी बिहार का बाद मुंबई में सफलता के डंका बजावत बिया. उनुका किरदार के सभतर बड़ाई होत बा. एह फिल्म में रिंकू के स्टंट सीनो काबिले तारीफ बा.


टटका खबर, कवनो खबर छूटे ना.4अगस्त – टटका खबर\nबिहार के मुख्यमंत्री नीतीश कुमार कहले बाड़े कि अगर बैंक पूरा सहयोग देसु त भ्रष्टाचार पर अंकुशा लगावल जा सकेला.\nबिहार में सत्तारूढ़ दल जनता दल के विधायक डॉ़ जितेंद्र कुमार को उनुका मोबाइल फोन पर 24 घंटे का भीतरे दुसरका हाली जान से मार देबे के धमकी मिलल बा.\n‘आरक्षण’ के प्रचार में निकलल अमिताभ बच्चन हाल ही में पटना गइल रहले जहवाँ ऊ बिहार के मुख्यमंत्री नीतीश कुमार के सादगी आ सरलता से बहुते प्रभावित भइले.\nबिहार के वैशाली जिला के भगवानपुर थाना इलाका में एगो अधिवक्ता के चाकू मारके हत्या कर दिहल गइल आ बीच-बचाव करे चहुँपल उनुका महतारियो के घवाहिल कर दिहल गइल.\nबिहार के औरंगाबाद जिला के अनुग्रह नारायण रेलवे स्टेशन पर एगो मरद मेहरारू के उनुका लड़िकी समेत रेलगाड़ी से कटला से मौत हो गइल.\nबिहार में गरीबी रेखा से नीचे के हर परिवार के मिली बीस किलो चाउर.\nबिहार में एमबीबीएस एडमिशन में पचासी फीसदी सीट बिहार संयक्त प्रवेश परीक्षा से आ पन्द्रह फीसदी सीबीएससी प्रतियोगिता से भरल जाई.\nपश्चिमी चंपारण के सिसवा सरैया में इन्दिरा आवास के दुबारा फायदा उठावे वालू आठ गो औरतन के गिरफ्तारी के आदेश.\nसिवान जिला के प्रखण्ड मुख्यालयन पर चलंत लोक अदालत लगा के चार सौ छप्पन मामिला सलटावल गइल.\nसिवान जिला के भिटौली गाँव में एगो पंचायत समिति के सदस्या के पति के पीट के मुआ दिहले सँ बदमाश.\nउत्तर प्रदेश के नक्सल प्रभावित मिर्जापुर में पुलिस पांच जने के 2,000 डेटोनेटर आ अमोनियम नाइट्रेट के जखीरा का साथे गिरफ्तार कइले बिया.\nअपना फिल्म ‘आरक्षण’ के प्रचार खातिर लखनऊ में होखे वाला कार्यक्रम रद्द भइला पर प्रकाश झा हरान परेशान बाड़न.\nउत्तर प्रदेश का मऊ जिला के फिरोजपुर गाँव में बियफे का दिन में वायु सेना के एगो जगुआर विमान दुर्घटनाग्रस्त होके खेत में गिर गइल जवना चलते खेत में काम करत एगो लड़िकी समेत पायलटो के मौत हो गइल.\nउत्तर प्रदेश में लगातार खतरा के निशान से ऊपर बहत घाघरा के तेज बहाव से एल्गिन-चरसारी तटबंध टूटला का बाद 30 गो गाँवन में बाढ़ के पानी घुस गइल बा.बाराबंकी, गोंडा आ बहराइच जिलन में सैकड़ों एकड़ फसल के नुकसान भइल बा.\nउप्र में अब कम होखी भारी बरखा के दौर.\nबनारस के प्लास्टिक सर्जन सुबोध कुमार सिंह अपना मरीजन के इलाज का साथे एगो पौधो देलन लगावे खातिर जेहसे कि ऊ आ पर्यावरण दुनु खुशहाल बने.\nमिर्जापुर जिला में अठारह हजार करोड़ का लागत से थर्मल पावर स्टेशन बनावल जाई.\nइलाहाबाद के सरकारी अस्पताल में भर्ती दू गो बेसहारा मरीजन को जंगल में ले जाकर फेंक देवे का मामिला में एगो डाक्टर आ चार गो कर्मचारियन पर मुकदमा दर्ज.\nभाजपा भ्रष्टाचार के मामिला में लोकायुक्त किहां बोलावल गइल बसपा सरकार के मंत्री अवधपाल सिंह के हटावे के मांग कइले बिया.\nलखनऊ जिला प्रशासन छात्रन का साथ अमिताभ बच्चन आ ‘आरक्षण’ फिल्म के कलाकारन के बतियावे के अनुमति ना दिहलसि.\nकर्नाटक भाजपा के वरिष्ठ नेता डी. वी. सदानंद गौड़ा बियफे का दिने कर्नाटक के मुख्यमंत्री पद के शपथ लिहले. शपथ ग्रहण समारोह में जगदीश शेट्टार शामिल ना भइले. गौड़ा के कहना बा कि ऊ येदुयुरप्पा के कठपुतली ना हउवे.\nताइवानी कम्प्यूटर कम्पनी एमएसआई शुक का दिने भारतीय बाजार में 13,999 रुपिया दाम वाला सस्ता टैबलेट उतारी.\nसीबीआई जनवरी 2008 से जून 2011 का बीच 2,289 सरकारी कर्मचारियन आ 4,897 दोसरा लोगन का खिलाफ कुल 3,621 मामिला दर्ज कइलसि.\nमेघालय के मुख्यमंत्री मुकुल संगमा एहू हफ्ता मंत्रिमंडल में शामिल कइल गइल प्रेस्टन टिनसांग के वन आ पर्यावरण मंत्रालय के प्रभार दिहले.\nचेन्नई के मिशेल कैथरिन बियफे का दिने 50वां एसडीएटी-रामको विश्व जूनियर आ जूनियर गर्ल्स शतरंज चैम्पियनशिप का तीसरा दौर में रूसी महिला ग्रैंडमास्टर सविना अनस्तेसिआ के हरा दिहली.\nप्रतिबंधित संगठन उल्फा के सदस्य अध्यक्ष अरविंद राजखोवा का नेतृत्व में केंद्र सरकार से बतियावे खातिर दिल्ली रवाना भइले.\nडीएमके सासंद दयानिधि मारन मंत्री ना रहला का बावजूद लोकसभा में ओही सीट पर बइठत बाड़े जवन उनुका के मंत्री का रूप में दिहल गइल रहे.\nकेंद्रीय गृह मंत्री पी. चिदम्बरम बियफे का दिने कहले कि देश में आतंकवादी के धड़ा पैदा हो रहल बा जवना पर सीमा-पार के आतंकवाद से लड़त घरी ध्यान ना दिहल गइल.\nमद्रास उच्च न्यायालय बियफे का दिने केंद्रीय गृह मंत्री पी. चिदम्बरम के ओह याचिका के खारिज कर दिहलसि जवना में ऊ अपना खिलाफ चलावल जा रहल मुकदम रद्द करे के अपील कइले रहन.\nराष्ट्रीय मानवाधिकार आयोग जम्मू कश्मीर के सोपोर में 28 साल के लड़िका के पुलिस हिरासत में मौत के शिकायत अपना संज्ञान में ले लिहले बा.\nमध्य प्रदेश के मुख्यमंत्री शिवराज सिंह चौहान कृषि मंत्री शरद पवार से भेंट करके एनएम बोरलोग कृषि अनुसंधान संस्थान के मध्य प्रदेश में खोलवावे के निहोरा कइलन जवना के शरद पवार सकार लिहलन.\nभारतीय मूल के महिला के वैंकुवर के उपनगर सरे में पिछला हफ्ता ओकरा पति का हाथे भइल हत्या से ओहिजा के भारतीय मूल के कनाडाई समुदाय के ठकुआ मार दिहले बा आ ऊ लोग लजाइल महसूस कर रहल बा.\nमुम्बई बंदरगाह का लगे खराब भइल पनामा के मालवाहक जहाज एम.वी. रैक कैरियर दुपहरिया में डूब गइल. ओकरा पर सवार चालक दल के सगरी लोग के बचा लिहल गइल रहे.\nवित्तीय संकट में पड़ल एयर इंडिया के उबारे खातिर केंद्र सरकार ओकरा के 1,732 करोड़ रुपिया देबे के फैसला बियफे के लिहलसि जवन एक महीना का भीतर दे दिहल जाई. कंपनी के हालत अतना खराब बा कि ऊ अपना कर्मचारियन के तनखाहो नइखे दे सकत.\nमौजूदा कारोबारी साल का पहिला तिमाही में अदानी पावर के शुद्ध लाभ 54 फीसदी बेसी रहल आ 177 करोड़ रुपिया रहल.\nमानसून के बरखा से भींजल दिल्ली बेहाल रहल. जगहे जगह पानी लगला का चलते घंटन जाम रहल जवन कहीं कहीं बारह किलोमीटर लमहर हो गइल रहे.\nइलाज खातिर अमेरिका गइल सोनिया गांधी अपना गैर मौजूदगी में राहुल गाँधी, ए के एंटोनी, अहमद पटेल आ जनार्दन द्विवेदी के एगो समिति बना के गइल बाड़ी जे पार्टी के सगरी फैसला ली.\nजम्मू कश्मीर का पुलवामा में बियफे साँझ ले चलल मुठभेड़ में लश्कर-ए-तैयबा के एगो खूंखार आतंकवादी के मार गिरावल गइल.\nमध्य प्रदेश के सतना पुलिस प्रताड़ना का चलते एगो नौजवान फांसी लगा लिहलसि बाकिर पुलिस प्रताड़ना के आरोप के झूठ बतावत बिया.\nकेंद्र सरकार ने लोकपाल विधेयक का विरोध करे वाली भाजपा पर दोहरा मापदंड अपनावे के आरोप लगवले बिया. कहल गइल बा कि भाजपा शासित राज्य सरकार अपना राज्य में अन्ना वाला बिल लागू कर लेसु.\nपिछला कई बरीसन से बहुते रेलदुर्घटना का बावजूद रेलवे सितम्बर 2008 से आपन बीमा नइखे करवले जवना से ओकरा बहुते नुकसान उठावे के पड़ल बा.\nऔषधि विभाग विदेशी कंपनियन के देशी दवा कम्पनियन के खरीदला से चिंतित बा आ एह पर एगो बड़हन अध्ययन करे के बात कहले बा.\nलोकपाल विधेयक के सरकारी मसौदे से नाराज गांधीवादी सामाजिक कार्यकर्ता अन्ना हजारे बियफे का दिने एक बेर फेर से 16 अगस्त से अनशन के बात दोहरवले आ एकरा के ‘आजादी के दूसरी’ लड़ाई बतावत लोग से ‘शांतिपूर्ण’ प्रदर्शन में शामिल होखे के अपील कइलन.\nदिल्ली के मुख्य सचिव पी. के. त्रिपाठी के कहना बा कि मुख्यमंत्री शीला दीक्षित राष्ट्रमंडल खेल का दौरान कवनो खास कम्पनी के ठेका देबे के फैसला में दखल ना दिहले रहली.\nलोकपाल विधेयक के प्रति जरावल संसद के अपमान बतवलसि केन्द्र सरकार.\nएगो मेडिकल शोध से पता चलल बा कि सीलन का चलते फफूंद भरल घर में रहे वाला बच्चन के दमा होखे के तिगुना अनेसा रहेला आ साते साल का उमिर ले दमा रह सकेला.\nहिमाचल प्रदेश के जलविद्युत परियोजना में भूमि अधिग्रहण के बाधा आ गइल बा. एह परियोजना से दिल्ली के पानी मिले वाला बा.\nवाहन निर्माता कम्पनी जनरल मोटर्स इंडिया के उमीद बा कि ब्याज दर में बढ़ती आ महंगाई का बावजूद ओकरा कारोबार में 25 फीसदी बढ़ोतरी होई.\nगुजरात के मुख्यमंत्री नरेंद्र मोदी कांग्रेस अध्यक्ष सोनिया गांधी के जल्दी ठीक हो जाये के शुभकामना कइले बाड़े.\nविदेशन में काम करे वाला भारतीय कामगारन के शिकायत सुने खातिर एगो विशेष प्रकोष्ठ बनावल गइल बा.\nसत्यम कम्प्यूटर घोटाला मामिला में हैदराबाद अदालत कम्पनी के पूर्व अध्यक्ष बी. रामालिंगा राजू आ सात गो दोसरा जने के जमानत याचिका खारिज कर दिहलसि.\nकेंद्रीय ग्रामीण विकास मंत्री जयराम रमेश लोकसभा में कहले बाड़े कि सरकार एह बाति पर विचार करी कि प्रस्तावित भूमि अधिग्रहण विधेयक के पुरनका फैसलन पर लागू कइल जाव कि ना.\nकर्नाटक के 20वां मुख्यमंत्री सदानंद गौड़ा डी.वी. सदानंद गौड़ा अपना सरकार के कामकाज ठीक से चलावे खातिर अपना पार्टी में अपना विरोधी गुट के नेता जगदीश शेट्टार से भेंट कइलन आ सहयोग मँगलन.\nलोकसभा में भ्रष्टाचार निरोधी लोकपाल विधेयक के विरोध करत सुषमा स्वराज कहली कि प्रस्तावित विधेयक से भेदभाव उपजत बा जवन कवनो दोसरा कानून में नइखे.\nविपक्ष के कड़ा विरोध का बीच संप्रग सरकार अपना वादा का मुताबिक लोकपाल विधेयक संसद में पेश कर दिहलसि.\nकेरल में पहिला बेर 238 दृष्टिहीन शिक्षकन के कम्प्यूटर सिखावे के पहल कइल जा रहल बा.\nविपक्षी दल राष्ट्रमंडल खेल का आयोजन में अनियमितता से जुड़ल सीएजी रपट संसद में पेश करे के मांग कइले बाड़ी सँ. ऊ लोग दिल्ली के मुख्यमंत्री शीला दीक्षित के इस्तीफो माँगत बा जिनका पर अनियमितता करे के आरोप बा.\nदेश के शेयर बाजार में बियफे का दिने भारी गिरावट दर्ज कइल गइल. सेंसेक्स 247.37 अंक का गिरावट का साथे बन्द भइल आ अठारह हजार का नीचे आ गइल.\nप्रणब मुखर्जी कहले कि लोकसभा में लोकपाल विधेयक पारित करावे में सगरी विधायी प्रक्रिया अपनावल जाई आ संसदे का लगे ऊ शक्ति बा कवन ई तय करी कि लोकपाल विधेयक ‘कब आ कइसे’ पारित होखी.\nजम्मू कश्मीर के पूर्व मुख्य सचिव एस.एस. ब्लोएरिया जम्मू केंद्रीय विश्वविद्यालय के पहिलका कुलपति बनीहे.\nदेश में पहिला बेर तमिलनाडु में पुरान कार के रिसाइक्लिंग संयंत्र शुरू भइल बा.\nतमिलनाडु विधानसभा में विपक्षी द्रविड़ मुनेत्र कड़गम विधायक पार्टी के चार गो नेता के गिरफ्तारी का विरोध में बजट सत्र के बहिष्कार कइले.\nसामाजिक संगठनन के प्रतिनिधि वकील प्रशांत भूषण बियफे का दिने संसद में पेश लोकपाल विधेयक के बेकार बतवले आ कहले कि एकरा से भ्रम पैदा होई आ भ्रष्टाचार के शिकायत करे वाला लोग हतोत्साहित होई.\nवैश्विक बाजार में तेल के ऊंच दाम पर महंगाई के दोष मढ़ले प्रणव मुखर्जी आ कहले कि एह चलते सब्सिडी जारी रखे में बहुते दिक्कत हो रहल बा.\nनागपंचमी का मौका पर सांपन के प्रदर्शन रोके खातिर वन विभाग मुहिम चला ले शहरमें कई जगहा दबिश देके सपेरन से 70 गो सांप जब्त कइले बा.\nकेंद्रीय कानून मंत्री सलमान खुर्शीद सामाजिक कार्यकर्ता अन्ना हजारे के टीम के संसद पर भरोसा राखे के सलाह दिहले बाड़न.\nआजु कांग्रेस अध्यक्षा सोनिया गांधी के शल्य चिकित्सा विदेश मे भइल जवना का बाद उनुकर हालत स्थिर बा आ ऊ दू तीन हफ्ता ले संसद में ना अइहें.\nखाद्य महंगाई दर 23 जुलाई के खतम भइल हफ्ता में 8.04 फीसदी रहल जवन सब्जी, पियाज अउर फल के दाम बढ़ला से भइल बा.\nलोकपाल विधेयक के सरकारी मसौदा से नाराज अन्ना हजारे भ्रष्टाचार का खिलाफ अपना मुहिम के आजादी के दुसरका लड़ाई बतावत दोहरवले बाड़न कि ऊ 16 अगस्त से अनशन जरूर करीहे.\nदिल्ली के मुख्यमंत्री शीला दीक्षित सीएजी के रिपोर्ट मीडिया में लीक भइला का बाद मंत्रिमंडल के आपात बईठक बोलवले बाड़ी. रपट में उनुका पर अनियमितता करे के आरोप लगावल गइल बा.\nजम्मू कश्मीर के सोपोर जिले में पुलिस हिरासत में मराइल 26 साल के नौजवान के मौत यातना से होखला के पुष्टि पोस्टमार्टम करे वाला चिकित्सक कइले बाड़े.\nजम्मू कश्मीर के पुलवामा जिला में सबेरे से जारी आतंकवादी सुरक्षाबल मुठभेड़ अबहियो जारी बा. आतंकवादी चारों तरफ से घेराइल बाड़े.\nआजु सबेरे अरब सागर में डूबत मालवाहक जहाज एम.वी. रैक कैरियर पर सवार चालक दल के सगरी 30 सदस्यन के भारतीय तटरक्षक बचा लिहले.\nप्रधानमंत्री मनमोहन सिंह एह अनेसा के खारिज कर दिहले बाड़न कि चीन में ब्रह्मपुत्र नदी पर बने वाला बांध से पूर्वोत्तर राज्यन में नदियन के प्रवाह पर असर पड़ी.\nभ्रष्टाचार के खिलाफ बहुप्रतीक्षित बाकिर विवादास्पद लोकपाल विधेयक आजु बियफे के संसद में पेश कर दिहल गइल. ओने रालेगन में अन्ना हजारे अपना समर्थकन का साथे सरकारी लोकपाल बिल के होली जरवले.\nनियंत्रक एवं महालेखा परीक्षक के राष्ट्रमंडल खेल आयोजन में भइल घोटाला के रपट का आधार पर विपक्षी दल दिल्ली के मुख्यमंत्री शीला दीक्षित के इस्तीफा मँगले.\nलोकसभा में बियफे का दिने महंगाई का मुद्दे पर जारी चरचा के जवाब देत केंद्रीय वित्त मंत्री प्रणब मुखर्जी सदन के आश्वस्त कइले कि सरकार महंगाई पर काबू पावे खातिर हर संभव काम करत बिया.\nएह प्रस्ताव में संशोधन के वाम मोर्चा के प्रस्ताव संसद में मतविभाजन का बाद नामंजूर हो गइल.\nतमिलनाडु में विपक्षी द्रविड़ मुनेत्र कड़गम के चार गो अउरी नेता के जमीन हथियावे का आरोप में बियफे के सबेरे गिरफ्तार कर लिहल गइल.\nकर्नाटक के खनन घोटाला का रिपोर्ट का खिलाफ दायर येदियुरप्पा के याचिका सकारे से पहिले नयका लोकायुक्त रिपोर्ट के अध्ययन करीहे.\nऐतिहासिक नगरी उज्जैन में साल में एके दिन खुले वाला नागचंद्रेश्वर मंदिर के ताला आजु खुलल बा आ श्रद्घालुअन के तांता लागल बा.\nजम्मू कश्मीर के पुलवामा जिला में आजु सबेरे से आतंकवादियन आ सुरक्षाबल का बीच मुठभेड़ होत बा.\nआजु देश का शेयर बाजारन में शुरुआती कारोबार में मामूली तेजी लउकल बा.\nगँवई इलाका के हर डाकघर में कोर बैंकिंग सेवा साल २०१३ ले शुरू हो जाई.\nदेश का आठ सौ दस डाकघर में एटीएम मशीन लगावल जाई. कहले कपिल सिब्बल.\nआजु नाग पंचमी के पर्व देश भर में श्रद्धा उल्लास का साथ मनावल जा रहल बा.\nसोना चौबीस हजार के पार चलल.\nसर्वोच्च न्यायालय बुधका दिने शिक्षा के अधिकार कानून के चुनौती देबे वाला निजी स्कूलन के याचिका पर आपन आदेश सुरक्षित राख लिहलसि.\nजेल में बन्द अलगाववादी नेशनल डेमोक्रेटिक फंट्र आफ बोडोलैंड (एनडीएफबी) के प्रमुख रंजन दायमरी से बतियावत बिया केन्द्र सरकार : चिदम्बरम.\nओडिशा के समुद्री किनारे वाला जिलन में पिछला दू दिन में कई जगहा ठनका गिरला से 32 लोग के मौत.\nपासपोर्ट मामले में बालकृष्ण से5घंटा पूछताछ कइलसि सीबीआई.\nराष्ट्रमंडल खेल आयोजन से जुड़ल ठेका में अनियमितता के खबर का बाद विपक्ष शीला दीक्षित से इस्तीगा मँगलसि. शीला गलयी माने के तईयार नइखी.\nएगो पटवारी से कान पकड़ के उठक बैठक करवावे वाला मेंत्री गौरी शंकर बिसेन का खिलाफ कर्मचारियन के विरोध.\nविपक्ष एक सुर में कहलसि, महंगाई हटाव ना त गद्दी छोड़ऽ.\nमीडियाकर्मियन के वेतन बोर्ड पर न्यायालय के आदेश के इंतजार में बिया सरकार.\nभारत बियफे का दिने श्रीलंका से अपील कइलसि ऊ अपना देश में अल्पसंख्यकन सहित सगरी समुदायन के सौहार्दपूर्ण सहअस्तित्व खातिर पिछला राजनीतिक समझौता के पालन करे.\nअमेरिकी राष्ट्रपति बराक ओबामा बियफे का दिने 50 साल के हो गइले आ अब अगिला साल होखे वाला राष्ट्रपति चुनाव खातिर डाँड़ मजबूत कर लिहले बाड़न.\nचीन जापान के रक्षा श्वेत पत्र के ई कहत ‘कड़ा विरोध’ कइले बा कि ई दस्तावेज ‘चीन से उपजल खतरा का सिद्धांत’ पर आधारित बा.\nनेपाल तिब्बत सीमा से सटल अपना उत्तर सुदूर पहाड़ी इलाका में यूरेनियम खान खोजे का तइयारी में लागल बा.\nपाकिस्तान के बंदरगाह शहर कराची में बियफे का दिने एगो पांच मंजिला इमारत के ढहला से दू आदमी के मौत हो गइल आ दर्जनों लोग घवाहिल हो गइल.\nअफगानिस्तान में कम से कम 13 गो तालिबानी मार दिहल गइले आ 16 गो के हिरासत में ले लिहल गइल बा.\nघाना के एगो परियोजना में काम कर चुकल भारतीय इंजीनियरन के फेर बोलावल गइल बा काहे कि स्थानीय प्रशिक्षित इंजीनियरों का कमी से सात साल से मशीन बेकार पड़ल बाड़ी सँ.\nपाकिस्तान के कराची शहर में बुध का रात वरिष्ठ पत्रकार यूसुफ खान के निधन दिल के दौरा पड़ला से हो गइल. ‘नवा-ए-वक्त’ में मुख्य संवाददाता खान 53 बरीस के रहले.\nइंडोनेशिया के सुलावेसी प्रांत में एगो हेलीकॉप्टर दुर्घटना में ओह पर सवार 10 जने के मौत हो गइल.\nअभिनेत्री कार्ला ब्रूनी-सरकोजी के ‘वैनिटी फेयर’ पत्रिका दुनिया के सबले आकर्षक पोशाक पहिरे वाली महिला बतवले बिया.\nयुक्रेन में एगो छोट निजी चिड़ियाघर के मालिक एगो पिंजरे में गर्भवती शेरनी का साथे 35 दिन गुजरले. नया विश्व रिकॉर्ड बनावे खातिर.\nपिछला साल बोत्सवाना दुनिया में हीरा के सबले बेसी उत्पादन कइलसि.\nपाकिस्तान में पिछला3साल में 3000 से अधिका आतंकवादी गिरफ्तार भइले.\nसीरियाई संकट के राजनीतिक समाधान खोजत बिया सुरक्षा परिषद.\nअमेरिकी सेवा क्षेत्र में पिछला 18 माह में सबसे धीमा विकास दर पिछला महीना के रहल.\nअरब सागर में बियफे सबेरे एगो मालवाहक जहाज एम.वी. रैक कैरियर डूब गइल जवना के चालक दल के 30 सदस्यन में नौ गो के भारतीय तटरक्षक बचा लिहले.\nअमेरिकी विदेश विभाग मिस्र के अधिकारियन से कहले बा कि पूर्व राष्ट्रपति हुस्नी मुबारक का खिलाफ पारदर्शी आ निष्पक्ष सुनवाई कइल जाव.\nअमेरिका नइखे चाहत कि सीरिया के राष्ट्रपति बशर-अल-असद सत्ता में बनल रहसु काहे कि उनुके चलते देश में अस्थिरता बावे.\nरूसी कम्पनी मिग एयरक्रॉफ्ट कार्पोरेशन भारतीय नौसेना खातिर नया लड़ाकू विमानन के उत्पादन शुरू कर दिहले बावे.\nरूस एह साल के आखिर ले विश्व व्यापार संगठन में शामिल हो सकेला. क्रेमलिन ई जानकारी दिहले बा.\nकिशोर कुमार का जन्म दिन पर उनुका के याद कइलसि बालीवुड आ उनुकर प्रशंसक लोग.\nअभिनेत्री मलाइका अरोड़ा के कहना बा कि उनुका देवर सलमान खान पर गहना खूब शोभेला.\nबॉलीवुड के महान गायिका लता मंगेशकर आ दिग्गज अभिनेता देव आनंद गायक, अभिनेता, संगीतकार आ निर्देशक किशोर कुमार के उनुका 81वाँ जन्मदिन भावभींजल श्रद्धांजलि दिहल लोग.\nबालीवुड में आजुकाल्हु ढेरे नायिका या त मातृत्व सुख के आनंद उठावत बाड़ी भा फेर नया मेहमान का इंतजार में बाड़ी. ऐश्वर्या राय आ लारा दत्ता पेट से बाड़ी त कोंकणा सेन शर्मा, मंदिरा बेदी आ प्रीति झंगियानी महतारी बने के आनंद उठावत बाड़ी.\nईसा मसीह से प्रेरित हो फिल्मकार मायाभूषण नागवेनकर गोवा में पादरी बन गइले.\nएशियन एचीवर्स पुरस्कार जीत चुकल, आ पेरिस हिल्टन, मैडोना, रवीना टंडन, आ तब्बू जइसन हस्तियन के ड्रेस डिजाइनर प्रिया कटारिया कहले बाड़ी कि फैशन उद्योग अब गम्भीर व्यवसाय बन गइल बा.\nएगो चैरिटी खातिर ब्रिटिश गायिका जेसी जे आपन माथ मुड़वइहे.\nशाहरुख खान के फिल्म ‘डॉन 2’ में अभिनेत्री ईशा कोप्पिकर नइखी. ‘डॉन’ में अहम भूमिका निभावेवाली ईशा के एकर कवनो अफसोसो नइखे.\nपॉप गायिका कैटी पेरी अपना नया एलबम ‘टीनेज ड्रीम’ के एकल गीत के लोकप्रियता से इतिहास रच दिहले बाड़ी. ई उनुकर पांचवा एकल गीत हवे जवन लोकप्रिय अमेरिकी पॉप गीतन का सूची में माथ पर बा.\nगायक रॉबी विलियम्स साल 2009 में आइल अपना एलबम ‘रिएलिटी किल्ड द वीडियो स्टार’ के अगिला कड़ी के गीत लिखत बाड़े.\nरंगमंच के कलाकारन आ नवही दर्शकन का बीच संबंध रेघरियावे खातिर नई दिल्ली के इंडिया इंटरनेशनल सेंटर में चार से छह अगस्त तक राष्ट्रीय सम्मेलन के आयोजन.जेल में बन्द अलगाववादी नेशनल डेमोक्रेटिक फंट्र आफ बोडोलैंड (एनडीएफबी) के प्रमुख रंजन दायमरी से बतियावत बिया केन्द्र सरकार : चिदम्बरम.\nखेल मंत्री अजय माकन बियफे का दिने कहले कि सरकार हॉकी इंडिया आ भारतीय हॉकी महासंघ का बीचे हाल में भइल समौता पर फेर से विचार करी.\nदेश के पूरान सर्वोच्च वरीयता खिलाड़ी रेलवे के अशोक शांडिल्य सीनियर राष्ट्रीय स्नूकर चैम्पियनशिप खातिर क्वालीफाई ना कर पवले. उनुका के निगेल लाजार 3-2 से हरा दिहले.\nभारत के सानिया मिर्जा आ उनुकर रूसी जोड़ीदार एलेना वेस्नीना मर्करी इंश्योरेंस ओपन टेनिस टूर्नामेंट से बाहर हो गईल बा.\nअंतर्राष्ट्रीय क्रिकेट परिषद (आईसीसी) इंग्लैंड आ वेल्स के पूर्व मुख्य न्यायाधीश हैरी वूल्फ के ‘इंडिपेंडेंट गवर्नेस रिव्यू पैनल’ के प्रमुख नियुक्त कइले बिया. एह काम में प्राइस वाटर हाउस कूपर्स वूल्फ के मदद करी.\nइंग्लैंड के पूर्व टेस्ट क्रिकेटर एलन वॉटकिंस के बुध का दिने कमे दिन का बीमारी का बाद निधन हो गइल. 89 साल के एलन एगो बेहतरीन हरफनमौला खिलाड़ी रहले.\nस्पेन के अग्रणी फुटबाल क्लब एफसी बार्सिलोना अपना अमेरिका दौरा में बुध का दिने मेक्सिको के क्लब चिवास से 1-4से हार गइल.\nभारत के अंडर-19 फुटबाल टीम चीन में हो रहल वेइफांग कप फुटबाल टूर्नामेंट का सेमीफाइनल में मेक्सिको के क्लब एफसी चिवास से 1-3 से हार गइल.\nइंग्लिश प्रीमियर लीग क्लब चेल्सी अगिला सत्र खातिर बार्सिलोना के मिडफील्डर ओरियोल रोमेयू का साथे करार कइलसि.\nकैमरन व्हाइट आस्ट्रेलिया के ट्वेंटी-20 क्रिकेट टीम के कप्तान हउवें बाकिर एकदिना टीम में उनका खातिर जगहे नइखे अब उमीद लगा के बइठल बाड़न कैमरन.\nपाकिस्तान क्रिकेट बोर्ड संयुक्त अरब अमीरात में श्रीलंका का साथे जवना ‘घरेलू’ श्रृंखला के प्रस्ताव रखले बा, ओकर जबाब अबही ले क्रिकेट श्रीलंका से नइखे मिलल.\nआस्ट्रेलियाई टेस्ट टीम आ एकदिना टीम के कप्तान माइकल क्लार्क के कहना बा कि आस्ट्रेलिया के एक बार फेर सबले बढ़िया बने में तनी समय लागी. ई काम राते-रात सम्भव ना हो सके.\nइंतिखाब आलम का बदले पाकिस्तान क्रिकेट टीम के नयक मैनेजर बनावल नवीद अकरम चीमा से कहल गइल बा कि जिम्बाब्वे दौरे में टीम में अनुशासन बनवले राखे के खास कोशिश करसु.\nइंग्लिश क्रिकेट टीम के प्रमुख स्पिन गेंदबाज ग्रीम स्वान के कहना बा कि एंड्रयू स्ट्रॉस के नेतृत्व वाली मौजूदा टीम टेस्ट रैंकिंग के माथ पर पहुंचिये के आपन सफर खतम नइखे कइल चाहत.\nचीन के डेनफेंग शहर में बनल कुंग फू के स्कूलन के मिलाके अंतर्राष्ट्रीय स्तर के वैश्विक मार्शल आर्ट्स समूह बनावल जाई. एही शहर में शाओलिन मंदिरो बा.\nइंग्लैंड आ वेल्स क्रिकेट बोर्ड (ईसीबी) एह बात के पुष्टि कइले बा कि ओकर राष्ट्रीय टीम सितम्बर में वेस्टइंडीज क्रिकेट टीम का साथे दू गो ट्वेंटी-20 मैच खेली.\nजापानी फुटबाल टीम के पुरान डिफेंडर नाओकी मातसुदा के निधन बियफे का दिने टोक्यो का एगो अस्पताल में हो गइल. दू दिन पहिले ऊ एगो अभ्यास सत्र में मैदान में गिर गइल रहले.\nराष्ट्रमंडल खेल आयोजन से जुड़ल ठेका में अनियमितता के खबर का बाद विपक्ष शीला दीक्षित से इस्तीगा मँगलसि. शीला गलती माने के तईयार नइखी.


ममता के जान में जान आ गइल – टटका खबर\nआखिरकार निर्वाचन आयोग ममता सरकार के निहोरा मानत पश्चिम बंगाल के तीन गो विधानसभा सीटन पर उपचुनाव करावे के एलान करिए दिहलसि. अब विधायकी के चुनाव हरला का बावजूद सगरी नैतिकता आ मर्यादा ताखा पर राखत मुख्यमंत्री का कुरसी पर विराजमान ममता बनर्जी बरकरार रह सकीहें. काहें कि उऩुका परम्परागत सीट भवानीपुर से उनुका हारे के कवनो अनेसा नइखे.\nअलग बाति बा कि ममता खातिर राह बनावत भवानीपुर सीट खाली करे वाला आ बाद में मंत्री बनावल गइल शोभनदेव चटोपाध्याय के मंत्री पद खतरा में पड़ गइल बा काहें कि उनुका जोग सीट पर चुनाव नइखे करावल जात. अमिता मित्रा के मंत्रीपद पर खतरा मौजूद बा काहें कि उनुको के विधायकी जीतवावल जरूरी बा.\nभवानीपुर का साथही मुर्शिदाबाद जिला के शमशेरगंज अउऱ जंगीपुर सीट पर उपचुनाव करवावल जाई जहाँ के चुनाव एक एक गो उमीदवार के मरला का चलते टारे के पड़ल रहुवे. प्रदेश भाजपा अध्यक्ष दिलीप घोष आयोग के भूमिका पर सवाल उठावत कहले बाड़न कि आयोग दबाव में आ के ई फैसला लिहले बावे. ना त ओकरा सगरी खाली सीटन पर उपचुनाव करावे के एलान कइल चाहत रहुवे.\nदेश में 31 गो विधानसभा सीट आ तीन गो संसदीय सीत देशभर में उपचुनाव के बाट जोहत बा बाकिर आयोग के ओह सीटन खातिर कवने ममता नइखे.\nTags: उपचुनाव, चुनाव आयोग, ममता बनर्जी\n«« टोक्यो पैरालिम्पिक 2020 में भारत के 17 पदक\nपैरालिम्पिक खेलन में पदक अतना कि पप्पू के पादल बन्द हो गइल »»


28 सितम्बर के मुंबई में रिलीज होखी ‘कालिया’ – Anjoria\nभोजपुरी के सबले चर्चित फिलिम ‘कालिया’ बिहार में सात सितम्बर के रिलीज होखी आ मुंबई में 28 सितम्बर के. सिनेमा भोजपुरी के रियल रंगबाज हैदर काजमी आ सेक्सी बाला अक्षरा सिंह के मुख्य भूमिका वाली एह फिल्म ‘कालिया’ के संगीत पहिलहीं से हंगामा बरपवले बा. रिलीज से पहिलही बिहार में कालिया के चरचा बा. एकर शूटिंग जहानाबाद में भइल रहे.\nनरजिस म्यूजिक के जारी कइल कालिया के संगीत संगीतकार अमन के. श्लोक के ह आ एह गीतन के लोकप्रियता इंटरनेट पर जम के देखे के मिलत बा. निर्देशक आ कहानी लेखक शिवराम यादव हउवें.


बतकुच्चन  – ८३ – Anjoria\nबतकुच्चन  – ८३\nअक्टूबर 25, 2012 बतकुच्चन\nकेकर केकर लीहीं नाम, कमरी ओढ़ले सगरी गाँव.\nअब रउरा कहब कि हम का हँसुआ का बिआह में खुरपी के गीत उठा दिहनी. परब तेहवार का समय में ई करिखा आ कजरी वाला मुद्दा उठा के मूड बिगाड़त बानी. जी हमहु जानत बानी कि आजु काल्हु भईंसासुर मर्दिनी माता दुर्गा के पूजा चलत बा सगरी ओर. आ एही से एह जमाना के भईंसासुरन के सवाल उठावे के चाहत रहनी. बाकिर ई का? महिषा भईंसा कब बन गइल, कइसे बनि गइल?\nपानी ऊपर से नीचे बहेले आ भाषा कठिन से आसान ओर. पानी का राह में बाँध बना के ओकरा से बिजली बनावे के कोशिश होला त भाषा का राह में व्याकरण के बाँध बना के ओकरो के बढ़िया बनावे के, परिमार्जित करे के, सजाए सँवारे के काम होला. बाकिर का हमेशा ई संभव हो पावेला ? इतिहास गवाह बा कि जब जब भाषा के बाँध मजबुत हो गइल ऊ दरार तूड़ के निकल पड़ल आ एगो नया भाषा के जनम हो गइल. पानी पर के बाँधो टूटे के अनेसा बनल रहेला आ जब टूटेला तब महाप्रलय ले आवेला. अइसहीं जनता के सबुर के बाँध होला. बरदाश्त के हद का तरफ गँवे गँवे बढ़त अत्याचार अनाचार एक दिन ओकरा सबुर के सीमा से बाहर हो जाला तब ऊ टूट पड़ेला. ओकरा लगे माता दुर्गा के प्रताप आ माता काली के हुँकार आ जाला आ तब जे तीन बेर खात रहल ऊ बीन बेर खाए लागेला. तीन बेर खाते थे वो बीन बेर खाते हैं, विजन डोलाते थे वो विजन डोलाते हैं वाला हाल हो जाला.\nआ कमरी पर एगो अउर कहाउत इयाद आ गइल. एक त काली अपने गोर, ओह पर से लिहली कमरी ओढ़ि. एहिजा गोर तंज कसत कहल गइल बा. बाकिर सेर पर सवा सेर हमेशा से भेंटात आइल बा. जुलुम किए तीनो गए, धन धरम अउर वंश, ना मानऽ त देखि ल, रावण कौरव कंस. हर अनाचारी अत्याचारी के भरम हो जाला कि ऊ अब दिग्विजयी हो गइल बा आ भुला जाला कि बिना बोलाए बरूआ बोले,बिना हवा के पीपर डोले आ दिन भर कुछ ना कुछ बके लागेला. भुला जाला कि देश ऊहो दिन देखले बा जब एक लाख पूत सवा लाख नाती ओकरा घरे दिया ना बाती, काहे कि राजा गलत राह पर चल निकलल रहुवे आ हर रात के भिनुसार होखबे करेला. हर घूरा के दिन एक ना एक दिन फिरबे करेला.\nइतिहास गवाह बा कि जब जब होय धरम के हानी, बाढ़े असुर अधम अभिमानी तब तब कवनो ना कवनो रूप में भगवान के आवे के पड़ जाला. बाकिर एह भरोसे हाथ पर हाथ राखि के बइठल ना जा सके. हर आदमी के कुछ ना कुछ उद्यम करे के पड़ी. आ ना करी त ऊ कहाउत साँच हो जाई कि जस करनी तस भोगहु तापा, नरक जात नर क्यों पछताता! जइसन कइलऽ हो कुटुम्ब वइसन पवलऽ हो कुटुम्ब. त अब फेर रोवत काहे बाड़ऽ? कातिक में सूतल रहि गइल त चइत में जागिए के का कर लेबऽ? कातिक में बोअलऽ ना त चइत में कटबऽ का? हँ त हम कहत रहनी कि केकर केकर लीहीं नाम कमरी ओढ़ले सगरी गाँव. कवनो फरीक बाँचल नइखे एह छूतहा से. लागत बा कि इनारे में भाँग पड़ि गइल बा आ सबही मस्त बा ओह नशा में. या देवी, कल्याण करऽ! घर परिवार, देश समाज सभकर मंगल करऽ. पचरा गाए ना आवेला, से हम बतकुचने के पचरा उठा लिहनी. जानत बानी कि हर पचरा देवी गीत होला बाकिर का हर देवी गीत पचरा होला? शायद ना! शायद हँ!


Bhojpuri में पढ़ें- सिब्बल जइहें राज्यसभा, बिहार से कि झारखंड से? - rajya sabha election 2022 will kapil sibal go to rajya sabha bhojpuri ashok kumar sharma – News18 हिंदी\nrajya sabha election 2022 will kapil sibal go to rajya sabha bhojpuri ashok kumar sharma\nअभय अनुरागी अउर हेमंत हिमकर में गंभीर बहस चलत रहे. अभय अनुरागी पूछले, भारत में विपक्षी राजनीति के भविष्य का बा ? अखबार में पढ़नी हंs कि लंदन में एह बिषय पs सेमिनार हो रहल बा जवना में तेजस्वी यादव भी आपन बात रखिहें. 10 जून के राज्यसभा चुनाव होखे के बा.\nLast Updated : May 19, 2022, 16:51 IST\nअभी राजद कंडिडेट के नांव पs चर्चे चलत रहे कि तेजस्वी लंदन चल गइले. ई बात सुन के हेमंत हिमकर कटाक्ष कइले, एही बात से समझल जा सकेला कि विपक्षी राजनीत के का हाल बा. अभी सलेक्सन बाकिये बा अउर टीम के कप्तान चल गइले परदेस. विपक्षी राजनीत खातिर जवन तेयाग अउर तपस्या चाहीं ऊ नदारत बा. आपुसे में खटपट बा. केहू ईर घाट जात बा, केहू बीर घाट. विपक्षी दल खुदरा-खुदरा में छिंटाइल बा. ऊ भला कइसे सत्ता पक्ष से मोकाबला करी ? सुने में आ रहल बा कि राजद में राज्यसभा चुनाव के चलते खटपट शुरू हो गइल बा. पांच में से दू सीट राजद के मिल सकेला. एक सीट तs मीसा भारती खातिर लगभग तय मानल जा रहल बा लेकिन दोसरा सीट पs खींचतान चल रहल बा. ई खींचतान से तेजस्वी अनराज बतावल जा रहल बाड़े. से ऊ चल देले परदेस. कई नांव के बीच कपिल सिब्बल के भी चर्चा चल रहल बा. कपिल सिब्बल 1998 में बिहार से राज्यसभा सांसद बन चुकल बाड़े. तब अभय अनुरागी कहले, अच्छा ई बतावs, राजनीतिक दल नामी वकील लोग के राज्यसभा में काहे भेजे ले ? एकरा पहिले राम जेठमलानी राजद के सांसद रहन. का वकील लोग के भारीभरकम फीस के बदले ई पोलिटिकल डील कइल जाला ?\nचरचा में कपिल सिब्बल\nअभय अनुरागी के सवाल पs हेमंत हिमकर कहले, कपिल सिब्बल के बिहार में ही ना बलिक झारखंड में भी चरचा चल रहल बा. ऊहां से भी राज्यसभा में जा सके ले. कपिल सिब्बल देश के नामी वकील हवें. दिल्ली के मशहूर सेंट स्टीफेंस कौलेज के ग्रेजुएट हवें. दिल्ली के लॉ ऑफ फैकल्टी अउर अमेरिका के हारवर्ड लॉ स्कूल से कानून के पढ़ाई कइले बाड़े. 1973 में आइएएस खातिर भी चुनाइल रहन. लेकिन ऊ वकलात में ही आपन किस्मत आजमावे के फैसला कइले रहन. उनकर एक भाई कंवल सिब्बल भारतीय विदेश सेवा के अधिकारी रहन. कपिल सिब्बल के विरासत में कानून के ज्ञान मिलल बा. उनकर बाबू जी हीरा लाल सिब्बल संयुक्त भारत के बहुत प्रतिष्ठित वकील रहन. कानून के ज्ञाता होखे के चलते कपिल सिब्बल के भी देश के टॉप वकील मानल जाला. ऊ सुप्रीम कोर्ट में एक बहस के 15 लाख तक रोपेया ले ले. हाई कोर्ट में भी एक बहस के9से 16 लाख के फीस ले ले. कौनो कौने केस साल दर साल चलते रह जाला. चारा घोटाला 1996 में भइल रहे. ओकर केस अभी तक चलिये रहल बा. अगर कवनो केस एतना लंबा चली तs वकील के हेभी फीस देवे में सोचs कि का हाल होई ? अगर कौनो नेता बड़हन कानूनी लड़ाई में फंस जाले तs लड़े खातिर नामी वकील के जरूरत पड़ेला. ऊ फीस देवे के बदले वकील लोग के राज्यसभा सांसद बनावे के डील कर ले ले. जइसे लालू जी चारा घोटाला केस में राम जेठमलानी के वकील रखने रहन. राम जेठमलानी देश के सबसे महंगा वकील रहन. ऊ एक बहस के 25 लाख रोपेया लेत रहन. तब लालू जी राम जेठमलानी के 2016 में राज्यसभा सांसद बना देले रहन. 2019 में उनकर निधन हो गइल रहे.\nराजद में कपिल सिब्बल के चरचा\nहेमंत हिमकर के बात जारी रहे. लालू जी के खिलाफ झारखंड में चारा घोटला के पांच केस चल रहल बा. पांचों में लालू जी के जमानत मिल गइल बा. जमानत मिले से ही लालू जी अभी बाहर बाड़े. एक केस पटना में चल रहल बा. एकर सुनवाई अभी जारी बा. लालू जी के अगर पटना वला केस में भी बेल मिल जाई तs उनका खातिर राहत के बात होई. अगर कपिल सिब्बल जइसन नामी वकील के साथ मिल जाई तs लालू जी के सहूलियत हो जाई. एह से चरचा चल रहल बा कि कपिल सिब्बल के राजद से राज्यसभा के उम्मीदवार बनावल जा सकेला. कहल जा रहल बा कि जवन कंडिडेट खातिर तेजस्वी पैरबी कर रहल बाड़े ओकरा नांव पs लालू जी राजी नइखन. लालू जी 2016 के तर्ज पर अबकी बेर भी मीसा भारती अउर एक नामी वकील के राज्यसभा में भेजल चाहत बाड़े. लेकिन तेजस्वी आपन पसंद के कंडिडेट देवे खातिर प्रेसर बनवले बाड़े.\nझारखंड में भी कपिल सिब्बल पs अटकलबाजी\nहेमंत हिमकर के बात पs अभय अनुरागी कहले, लेकिन तूं तs कहत रहs कि कपिल सिब्बल के चरचा झारखंड में भी चल रहल बा, एकर का मतलब बा? एक्के साथे उनकर दू जगे डिमांड बा ? हेमंत जबबा देले, झारखंड के मुखमंतरी हेमेंत सोरेन के चुनाव आयोग से नोटिस मिलल बा. हेमंत सोरेन के विधानसभा सदस्यता पs खतरा भंडरा रहल बा. उनका पs आरोप बा कि ऊ मुखमंतरी रहते अपना नांव पs खदान के लीज ले ले बाड़े, लाभ के दोहरा पद पs बाड़े. लाभ के दोहरा पद पर रहे के आरोप में उनकर बिधायकी रद्द होखे के खतरा बा. एह कानूनी संकट से राहत खातिर हेमंत सोरेन कपिल सिब्बल के आपन वकील बनवले बाड़े. दू दिन पहिले हाईकोट में जब हेमंत सोरेन के खिलाफ सीबीआइ जांच के मांग वला याचिका पs सुनवाई भइल रहे तब ऊ उनकर बचाव कइले रहन. अब रांची में चरचा चल रहल बा कि अगर कपिल सिब्बल हेमंत के एह संकट से उबार लिहें तs उनका के झामुमो से राज्यसभा के उम्मीदवार बनावल जा सकेला. ऊ झामुमो, कांगरेस अउर राजद के संयुक्त उम्मीदवार हो सकेले. अगर कपिल सिब्बल के पटना में काम के इनाम ना मिली तs झारखंड से मिल सकेला. अइसे अभी सभ अनुमान पर ही बात कहल जा रहल बा. अंतिम फैसला लालू जी चाहे हेमंत सोरेन ही कर सकेले. हेमंत हिमकर चुप भइले तs अभय अनुरागी हंसे के कहले, चरचा पs मुंहबानी खरचा कम करs, कुछ दिन में तs सच्चाई सामने आइए जाई.\nFIRST PUBLISHED : May 19, 2022, 16:51 IST


बदलत समय आ ‘‘पाती’’ के सउँवाँ अंक – Anjoria\nअप्रैल 30, 2022 डॉ अशोक द्विवेदी, पाती, भोजपुरी दिशा-बोध के पत्रिका\nबदलत समय में हमनी का संग, देश-समाज खातिर सोच-विचार आ ‘मत’ के जबर्दस्त द्वन्द चल रहल बा. देसवे ना, बलुक दुनिया में ई द्वन्द आपुसी खेमाबाजी आ आक्रामकता के हद तूरि रहल बा. भौतिक विकास, समृद्धि आ वर्चस्व एक ओर बा त दुसरा तरफ सोच-विचारधारा आ संस्कृति के संघर्ष.\nहमनी किहाँ सैकड़न बरिस के गुर्चियाइल गुलामी वाली मानसिकता, आजादी का सात दशक बादो रहि-रहि उफनति बा, बाकिर एसे छुटकारा खातिर जनचेतना नवजागरन का स्थिति में बा. जातिवाद, खानदानवाद, भाई-भतीजावाद आ एही में सउनाइल नकली प्रगतिशीलता आ भरभावे वाला समाजवाद आदि के मुखौटा उतर चलल बा, बाकिर एह वादी लोगन का पुर्वाग्रह आ अहंकार में कमी नइखे आइल. जनजागरन के एसे बड़ सबूत दोसर का होई कि हर क्षेत्र में अनधिकार दखल राखे वाली कथित बुद्विजीवी-बपौती, कब्जा, अतिक्रमण आ मठाघीशी के गहिर नेवं हिले लागलि बा. देश के इतिहास-परम्परा, आस्था आ संस्कृति से खेलवाड़ करे वाला कथित प्रोग्रेसिव सेकुलर राजनीतिज्ञ, बुद्विजीवी लोग सत्ता, पावर आ लाभ के सोर्श’ छिना गइला का क्रोध आ इरिखा में बीखि ढकचत, गोलियाए सुरु क देले बाड़ें. जनचेतना भारत का आत्मा के जगा चुकलि बिया, अतने ना अब ऊ खुल के विघटनकारी आसुरी शक्तियन आ भेद-भाव वाली नकारात्मक राजनीति का खिलाफ लामबन्द हो रहल बिया. अपना मूल आ मूलधारा से जुड़ला के ललक आ ओकरा दिसाई सचेत भइला के लच्छन साफ लउक रहल बा.\nआज से 43 बरिस पछिले अपना मातृभाषा भोजपुरी के साहित्यिक-सांस्कृतिक पत्रिका ‘‘पाती’’ निकाले का पाछा हमार मंशा इहे रहे कि सही दिशा का साथ लोगन के एकर वर्तमान बोधो रहे. लोक से जनमल-जुड़ल एह भाषा के मान-सम्मान आ प्रतिष्ठा बढ़े. हम ओह लायक त एकदमे ना रहनी कि कवनो पत्रिका निकाल सकीं. हिन्दी में लिखत-पढ़त रहनी आ बेरोजगारे रहनी. मेहनताना के रूप में हिन्दी पत्र-पत्रिकन से मिले वाली मामूली सहायता से निबुकावल मुश्किल रहे. ओह दारुन-स्थिति में पत्रिका निकाले के संकल्प आ ओके सौ अंक तक ले जाए के जिद आजु पूरा भइल तऽ आँखि लोरा गइलि बिया. एह कठिन मंजिल तक पहुँचावे वाला सब नेही-छोही भोजपुरिया लोगन के आभार का दरसाई? निहोरा जरूर करब कि रउआ सब एह जरत मशाल के संवाहक बनीं।\n(पाती के संपादक-प्रकाशक)\nपाती पत्रिका के सउँवाँ अंक डाउनलोड क के पूरा पढ़ीं.http://anjoria.com/paati/Paati_100.pdf


When Confrontation happened Between Nitish Kumar and Sushil Modi due to Upendra Kushwaha Bhojpuri Spl: जब उपेंदर कुशवाहा खातिर नीतीश जी के भइल रहे सुशील मोदी से भिड़ंत– News18 Hindi\nBhojpuri Spl: जब उपेंदर कुशवाहा खातिर नीतीश जी के भइल रहे सुशील मोदी से भिड़ंत\nनीतीश जी (Nitish Kumar) उपेन्द्र कुशवाहा (Upendra Kushwaha) के बहुत मानत भी रहन. अगर ऊ 2008 में नीतीश से अलगा ना भइल रहिते तs आज जदयू के बड़का नेता रहिते. एक समय उपेनदर कुशावाहा खातिर नीतीश जी सुशील कुमार मोदी (Sushil Kumar Modi) के भी दरकिनार कर देले रहन. नीतीश जी के मन के कवनो कोना में आजो उपेनदर कुशवाहा खातिर सनेह बसल बा.\nरामनिवास जदयू औफिस के बहरी निकलते तs गनेस से पूछले, का उपेनदर कुशवाहा के जदयू में अइला से पाटी के फैदा होई ? जब ऊ रालोसपा के एक्को बिधायक ना जिता सकले तs जदयू के कइसे मजबूत करिहें ? एकर जबाब में गनेस कहले, उपेनदर कुशवाहा ओह घरी नीतीश जी के साथे रहन जब 1994 में समता पाटी बनल रहे. नीतीश जी उपेन्द्र कुशवाहा के बहुत मानत भी रहन. अगर ऊ 2008 में नीतीश से अलगा ना भइल रहिते तs आज जदयू के बड़का नेता रहिते. एक समय उपेनदर कुशावाहा खातिर नीतीश जी सुशील कुमार मोदी के भी दरकिनार कर देले रहन. नीतीश जी के मन के कवनो कोना में आजो उपेनदर कुशवाहा खातिर सनेह बसल बा. तब्बे नू उनका के आवते जदयू राष्ट्रीय संसदीय बोर्ड के अध्यक्ष बना दिहल गइल.\nशुरुआत के साथी\nरामनिवास पूछले, नीतीश जी के सुशील मोदी से कहिया भिड़ंत भइल रहे ? गनेस कहले, पहिले ई जव ल कि नीतीश जी उपेनदर कुशवाहा के केतना मानत रहन. 1994 में नीतीश जी जनता दल के अलगा होके समता पाटी बनवले रहन. 1995 के बिधानसभा चुनाव में उपेनदर कुशवाहा समता पाटी के टिकट पs बैसाली के जंदाहा सीट से चुनाव लड़ले लेकिन हार गइले. 2000 के बिहार बिधानसभा चुनाव में नीतीश जी उनका के फेन जंहादा से खाड़ा कइले. अबकी उपेनदर कुशवाहा जीत गइले. एह चुनाव में समता पाटी के 34 विधायक जीतल रहन. ओह घरी जदयू अलग पाटी रहे. जदयू के 21 बिधायक जीतल रहन. भाजपा के 67 सीट रहे. राजद, कांग्रेस के मेल से सरकार बनवले रहे. भाजपा मुख्य विपक्षी दल रहे. एही बीच नवम्बर 2000 में बिहार के बंटवारा हो गइल. झारखंड नया राज्य बनल. राज्य के बंटवारा होखे से बिधानसभा में बिधायक लोगन के संख्या भी बदल गइल. झारखंड बनला के बाद बिहार बिधानसभा में भाजपा के 34 , समता पाटी के 29 अउर जदयू के 18 बिधायक बांच गइले.\nसुशील मोदी ना उपेनदर कुशवाहा रहन खासमखास\nगनेस के बाज जारी रहे. बिहार बिधानसभा में भाजपा सबसे बड़ विपक्षी दल रहे. एह से भाजपा बिधायक सुशील कुमार मोदी नेता प्रतिपक्ष चुनाइल रहन. ऊ 1995 से ही एह पद पs रहन. तीन साल ठीके-ठाक रहल. लेकिन अक्टूबर 2003 में समता पाटी के जदयू में विलय हो गइल. दूनो दल मिला के जदयू कहाये लागल. एकरा चलते बिहार बिधानसभा में जदयू के संख्या 47 हो गइल. जदयू भाजपा से बड़ पाटी हो गइल. तवना घरी नीतीश जी वाजपेयी सरकार में मंतरी रहन. उनकर भाजपा से बहुत दोस्तियारी रहे. लेकिन ओहघरी नीतीश जी के खासमखास सुशील मोदी ना बलिक उपेनदर कुशवाहा रहन. नीतीश जी सवाल उठा देले कि जब बिधानसभा में जदयू के दूसरा स्थान बा तs नेता प्रतिपक्ष के कुर्सी भी जदयू के ही मिले के चाहीं. सवाल वाजिब रहे. तब भाजपा के नेता नीतीश कुमार से कहले कि गठबंधन के लेहाज खातिर सुशील मोदी से पद छीनल ठीक ना होई. लेकिन नीतीश जी सुशील मोदी के नेता प्रतिपक्ष से हटावे खातिर अड़ गइले.\nपहिले बेर बिधायक बन के बनले नेता प्रतिपक्ष\nगनेस तनिक सोंच के कहले. कहल जाला कि आडवाणी जी भी एह मामला में सुलह करावे के कोशिश कइले रहन. लेकिन बात ना बनल. नीतीश जी कवनो हाल में उपेनदर कुशवाहा के नेता प्रतिपक्ष बनावल चाहत रहन. ओह घरी जदयू में कइअक गो बड़ नेता रहन. लेकिन नीतीश जी के पसंद उपेनदर कुशवाहा रहन. उनके पs सबसे अधिका भरोसा रहे. आखिरकार सुशील मोदी के पद से हटे के पड़ल. 2004 में उपेनदर कुशवाहा नेता प्रतिपक्ष बन गइले. गनेस कहले, सोच लs, उपेनदर कुशवाहा पहिला बेर बिधायक बनल रहन अउर पहिलके बेर में नेता प्रतिपक्ष के कुर्सी पs पहुंच गइले. राज्य के राजनीति में नेता प्रतिपक्ष के बारे में मानल जाला कि भविष्य में ऊ सीएम पोस्ट के दावेदारी कर सकेला. लेकिन उपेनदर कुशवाहा अपना गलती के चलते ऊंचाई पs चढ़ला के बाद नीचे गिर गइले. ऊ नीतीश जी से लड़ाई ठान देले जवना के चलते ईहां-भहां भटके के पड़ल. अब जब उनकर हाथ खाली बा तs एक बेर फेन नीतीश जी के साथे आइल बाड़े.\nका स्थायी मेला बा ?\nरामनिवास पूछले, उपेनदर कुशवाहा तs पहिलहूं जदयू में अइला के बाद अलगा हो गइल रहन ? गनेस जबाब देले, हां, 2008 में अलगा भइला के एक्के साल बाद ऊ जदयू में लौट आइल रहन. 2009 में नीतीश जी उनका राज्यसभा में भेजले रहन. लेकिन मोसकिल से तीन साल बीतत कि फेन झंझट शुरू हो गइल. लेकिन अब अइसन ना हो सके ला. काहे से कि अब ऊ कहीं दोसरा जगह ना जा सकेले. तेजस्वी अउर मायावती के मेल के असलियत ऊ देख लेल बाड़े. उपेनदर कुशवाहा के जवन इज्जत एनडीए में मिलल ऊ अउर कहीं ना मिलल. राजनीति में बड़ नेता ऊहे कहाला जेकरा भिरी जुनाव जीते अउर जितावे के बूता होखे. हैसियत से अधिका पावे के लालसा, पतन के रास्ता तइयार कर देला. मायावती तs उनका के सीएम चेहरा मान के बिहार बिधानसभा चुनाव लड़ल रही, लेकिन फैदा का मिलल ? जवनो जमापूंजी रहे उहो गंवा देले. जहां तहां घुमला के चलते ऊ संसदो न रहले. पाटी के एक बिधायक ना चुनइले. बड़-बड़ नेता साथ थोड़ देले. दूनो हाथ खाली के खाली. अब कहां जइहें ? अइसना में नीतीशे जी फेन उनकर नइया पार लगइहें . गनेस के बात पs रामनिवास कुछ सोंचे लगले. (लेखक अशोक कुमार शर्मा वरिष्ठ स्तंभकार हैं.)\nBhojpuri nitish kumar Sushil Modi upendra kushwaha


हिन्दूवन से अझुरइह जन – Anjoria\nDec 9, 2012 हिंदू\nआधुनिक काल के एगो महान खगोलविद् कार्ल सगन के कहना बा कि वैदिक खगोल विज्ञान के समय माप अकेला माप ह जवन आधुनिक समय माप से मेल खाला. अब चूंकि सगन नास्तिक रहले से मानल जा सकेला कि उनुका पर कवनो साम्प्रदायिक प्रभाव ना रहल होई. एगो दोसर खगोलविद् के कहना बा कि साढ़े चार हजार साल पहिले कइल वैदिक गणना आजु के गणना से एकहू मिनट फरका नइखे. जबकि वैज्ञानिक वैदिक ज्ञान, जवन कि हिन्दूत्व आ हिन्दू धर्म संस्कृति के आधार ह, से सहमत लउकत बाड़न हमनी के तथाकथित लिबरल समाज वैज्ञानिक आ मीडिया के धूर्त ठग आ झूठा हिन्दूवन आ हिन्दू धर्म के लगातार गरियावत थाकत नइखन. एहमें से कुछ के त इहो मालूम नइखे कि कवन “बनावल” मजहब कत्ल करे करावे के शुरूआत कइलसि.\nराजदीप सरदेसाई पारिवारिक आदमी हउवन. कवनो बाप का तरह उहो चाहत बाड़े कि उनकर संतान ओह भारत में पलाव पोसाव जहाँ लोग सम्प्रदाय का नाम पर खून ना करत होखे. ई एगो बढ़िया विचार बा. जॉन लेनन त कहले रहन कि “संप्रदाय के कल्पनो मत करऽ”. बाकि राजदीप ओह महतारी बापन के का कहीहें जे खुलेआम भगवान राम के “डिवाइन इन्क्रोचर” कहत गरियावत बाड़े? ई नवहियन के का सिखावत बा जब केहू कहत बा कि हिन्दूस्तानी मरद कुरूप होले ? ओह संपादक के का कहीहें जे हिन्दू विरोधी चैनल चलावत बा? ओह संपादक का बारे में का कहीहें जे पिछला छह महीना का दौरान उत्तर प्रदेश में भइल हाल के नौ गो दंगा के जिक्र तक ना करे? अगर राजदीप चाहत बाड़न कि भारत सांप्रदायिक हिंसा से फरका रहो त ऊ आ मीडिया में उनुकर दोस्त लोग एह बात के जरूर सकारस कि सांप्रदायिक हिंसा भारत में ना जनमल रहे. ई विदेशी रेगिस्तानन से आइल. राजदीप के सहायक लोग सोशल मीडिया के कुछ लोग के “इंटरनेटी हिन्दू” कह के अपमानित करे वाला अंदाज में संबोधित करेला. एह बारे में राजदीप के का कहना बा? ई अलग बात बा कि एह बात से आहत होखे वाला हिन्दू एकरा के सम्मान का रूप में सकार लिहले बाड़े.\nई लेख राजदीप के खिलाफ नइखे बाकि उनकर धेयान खींचे खातिर बा कि ऊ कवन गलती सुधार सकेले. अब इंटरनेटी आ जमीनीओ हिंदू कहल शुरू कर दिहले बाड़न कि “बस बहुत भइल!” ट्विटर पर चहचहावे वाला कुछ लोग बीच बीच में मीडिया आ आर्थिक मसला वगैरह पर राय बनावे खातिर मिलत रहेला. पिछला दिने अइसने एगो बइठका बैंगलुरू में २ दिसम्बर २०१२ के भइल जवना में खास वक्ता रहलें डा॰ सुब्रह्मण्यम स्वामी. एस गुरुमुर्ति, प्रो॰ आर वैद्यनाथन आ एम आर वेंकटेश. ई महानुभाव लोग जानल पहिचानल, सम्मानित हउवें आ आए दिन टीवी पर होखे वाला पैनल डिस्कशन में शामिल होत रहेले. एह बइठका के एगो रिपोरट एन सुरेश भेजले बाड़न जवना के मीडियाक्रुक के ब्लाग पर प्रकाशित कइल गइल बा आ एहिजा ओकर भोजपुरी भावानुवाद पेश कइल जात बा.\nडा॰ सुब्रह्मण्यम स्वामी (पूरा भाषण यू ट्यब पर) एह बइठका के उद्घाटन भाषण देत एह बात के रेघरियवलन कि इंटरनेट का चलते पढ़ल लिखल लोग के पुनर्जागरण भइल बा. ऊ एह बात पर जोर दिहलन कि भारत में सबे अपना के पढ़ल लिखल कहवावल चाहेला. एह लोग के जानकारी के ताकत के मानत उनकर कहना रहे कि एह लोग के अउरी जानकारी बिटोरे के भूख बनल रहेला. अइसनका लोग का सहारे देश के बड़हन विकास संभव बा बशर्ते सही नीति बनावल आ लागू कइल जाव. डा॰ स्वामी के एह बात पर आपत्ति रहे कि भारत के विकास दर के हिंदू विकास दर कहल जाला जबकि एकरा के कम्यूनिस्ट विकास दर कहे के चाहीं, काहे कि सोवियत विचारधारा पर चलला का चलते अइसन भइल. बतवलन कि कहात रहे कि भारत हद से हद साढ़े तीन फीसदी का दर से आगे बढ़ सकेला जबकि आर्थिक सुधार का राहे चलला पर हमनी के विकास दर साढ़े नौ फीसदी हो गइल. कहलन कि खाली ज्ञानवान होखले पर्याप्त नइखे हमहन का लगे रीढ़ो होखल जरूरी बा. एकरा के सोच के मसला बतावत स्वामी कहलन कि इहे एह बइठका के पीछे के सोच बा, सोच कि भारत के फेर से महान बनावल जाव.\nउनुका संबोधन के बड़हन हिस्सा राजनीति के वोट बैंक, संप्रदाय, कानून व्यवस्था, आर्थिक मसला, अंतर्राष्ट्रीय मसला वगैरह पर रहल. बतवलन कि कइसे बांगलादेशी घुसपैठियन का चलते देश के कुछ हिस्सा में सांप्रदायिक संरचना में आवत बदलाव का चलते देश के सुरक्षा खतरा में बा. एकरा बाद डा॰ स्वामी देश के सोझा मौजूद भठियरपन के सवाल पर, देश के सुरक्षा पर, आ गलत निवेश प्राथमिकता पर चरचा कइलन.\nएस गुरुमूर्ति के संबोधन (पूरा संबोधन यू ट्यूब पर) देश के संस्कृति, संस्कार आ विकास पर केन्द्रित रहल. बतवलन कइसे भारत आ चीन साल १७५० में दुनिया के अगुआ आर्थिक ताकत रहलें आ दुनिया के सकल उत्पाद के पचास फीसदी हिस्सा एह दुनु देश के रहल. फेर भारत के हिस्सा १.८ फीसदी रह गइल, चीन के ६ फीसदी. सबले तेज विकास दर वाला जापानो के भारत से स्पिनिंग तकनीक मँगावे पड़ल रहे. पिछला दिने आइल बड़हन आर्थिक संकट का दौरान जब सरकार उमेद छोड़ दिहलसि, बैंक निराश रहले, पता चलल कि भारत के आर्थिक ताकत मुंबई दिल्ली कोलकाता में ना रह के गुजरात में रहल. जवन पिछला बीस बरीस से लगातार विकास का राहे बढ़ल जात बा. गुरूमुर्ति कहलन कि पिछला दस साल में उनकर सगरी ज्ञान में बड़हन बदलाव आइल बा. उनुका एह बात के दुख बा कि देश के बड़का शैक्षणिक संस्थानन का लगे देश के आ एहिजा के समाज का बारे में जानकारी नामेमात्र के बा.\nगुरूमुर्ति बतवले कि दुनिया के रेटिंग एजेन्सी देश के विकास क्षमता के मापदण्ड घरेलू बचत के मानेले. एगो मशहूर अर्थवेत्ता डा॰ जगदीश भगवती साल १९९२ ९३ में प्रधानमंत्री मनमोहन सिंह के सलाह दिहले रहले कि एह घरेलू बचत के इस्तेमाल खरीद बढ़ावे में कइल जाव, लोग के अधिका खरच करे ला बढ़ावा दिहल जाव. सरकार त मान लिहलसि बाकिर देश ना मानल आ आपन बचत के संस्कार ना छोड़लसि. काहे कि सैकड़न साल से हमनी के इहे सिखावल गइल बा, एही तरह हमनी के साहित्य संस्कृति आ आध्यात्मिकत बा.\nप्रो॰ आर वेंकटेश (पूरा संबोधन) अपना संबोधन में बतवलें कि एह बइठका के बाद के राह का होखे चाहीं आ का करे के होई. खास कर के तीन बात, शैक्षणिक संस्थान, मीडिया आ विश्व अर्थव्यवस्था, के चरचा कइलन. कहना रहल कि एगो वामपंथी रूझान वाला मानव संसाधन मंत्री के साल १९७३ में बनावल १४ गो शोध केन्द्र से मिलल प्रभाव का चलते देश के शैक्षणिक संस्थान आपन राह भुला गइलन. एह असर के खराब नतीजा अब लउके लागल बा. एगो उदाहरण देत कहले कि इतिहासकार रामचन्द्र गुहा के किताब में सरदार पटेल के नाम तक नइखे लिहल गइल आ एगो किताब में काश्मीर समस्या के जनक श्यामाप्रसाद मुखर्जी के बतावल गइला बा!\nकहलन कि जरूरी बा कि देश भर में अइसनका विचारमंडल, थिंक टैंक, बनावल जाव जे सुरक्षा, विदेश नीति पर सही राय बना सके. चिकित्सा आ अकाउटिग खातिर बनल नियामक संस्थन जइसन कवनो संस्था समाज विज्ञान खातिर नइखे. मीडिया पर चरचा करत वेकटेश के कहना रहल सोशल मीडिया पर राष्ट्रभक्त लोगन के बेहतर मौजूदगी का चलते मुख्य धारा वाला मीडिया छनकल बावे आ ओकरा १४० गो वर्ण वाला हमला से परेशानी होखत बा.\nएह बइठका में अनेक समूह अलग अलग विषयन पर चरचा कइलन जइसे कि १) “मीडिया के का समस्या बा”, २) नारी – अधिकार आ कि सम्मान, ३) सूचना प्रौद्योगिकी कानून के धारा 66A के परिणाम, ४) धर्म/आध्यात्म वगैरह.\nएकरा बाद प्रो॰ वैद्यनाथन मंच सम्हरले आ विदेशी किराना आ विदेशी निवेश के भारत पर असर का बारे में आपन संबोधन दिहले. (पूरा संबोधन). अपना संबोधन में ऊ कह देखवलें कि कइसे सगरी निवेश विदेशे से ना आवे आ निवेश के ३६ फीसदी घरेलू बचत से आवेला. जवन विदेशी निवेश आइल बा तवन मुश्किल से दू फीसदी होई. कहलन कि गोल्डमैन सैचो के कहना बा कि भारत के संरचना में निवेश के बड़हन हिस्सा घरेलू बचत से पूरा होला. बतवलन कि एचएसबीसी के एगो कर्मचारी के लीक कइल ७०० हिंदुस्तानियन के सूची में अइसन नाम बा जवन शायद एकरा के आयकर विभाग के समाधान आयोग से सेटल करवा सकत रहले. अरविंद केजरीवाल के कहना, कि एचएसबीसी में खाता खोलल स्टेट बैंक आफ इंडिया में खाता खोलला से आसान बा, से सहमत होखत वैद्यनाथन कहलें कि एह मसला पर रिजर्व बैंक के चुप्पी दिमाग चकरावे वाला बा. आ एहू ले खराब बा बरास्ते मारीशस होखे वाला मनी लाउंडरिंग.\nजब राजनेता, मंत्री आ सम्मानित बैंक एह तरह के काम में लागल होखसु तब वित्त मंत्रालय के चुप्पी चिंता पैदा करेला. कहलन कि हवाला धन के हाल अइसन हो गइल बा जवना के आग जरा ना सके, पानी बुता ना सके, आ हवा सुखा ना सके. एह धन के आयकर अधिकारी छू ना सकसु, प्रवर्तन निदेशालय नोटीस ना जारी कर सके, आ रिजर्व बैंक सवाल ना कर सके. सेबी के कुछ पते ना लागी. मनी लाउंडरिंग के मीडिया गौरवान्वित कर के रखले बा. कहलन कि पश्चिम के ध्वंसे पर से भारत के उदय होई. बिखरत दुनिया भारत ला मौका बा आ सबले बड़का चुनौती इहे बा कि भारत जम के विकास काहे नइखे करत.\nअपना संबोधन में प्रो॰ वैद्यनाथन कहलन कि अब्राहमिक आस्था रेगिस्तान में उपजल जबकि हमनी के संस्कृति नदी किनारे. दोसरा के बनावल मुद्दा पर प्रतिक्रिया दिहला से बेहतर होखी कि मुद्दा हमनी का बनाईं जा आ दोसर लोग ओह पर प्रतिक्रिया करसु. कहलन कि इंटरनेटी हिंदू भा साइबर हिंदू एगो महान राष्ट्रीय विचार से एकजुट बाड़े आ भड़ैता मीडिया ना हउवें. एह चलते इंटरनेटी हिंदूवन के रोकल ना जा सके, ई बढ़त जइहें, पसरत जइहें आ एगो साफ सनेसा भेजत रहीहें कि हिंदूवन से अझूरइही जन!\nइहां ले कि सु्प्रीमो कोर्ट के फरवरी २०११ में कहे के पड़ल रहे कि व्यक्तिगत कानून में सुधार ले आवे के सरकारी कोशिश हिंदूवन, जे एकरा के कुछ हद तक बर्दाश्त करे के आदी हउवें, से आगा ना बढ़ पावे.\n“हिंदूवन से अझूरइह जन” हथियार उठावे के गोहार ना ह. ओवैसी का तरह ई “तिसरका लहर” के आह्वानो ना ह. ई त बस समाज वैज्ञानिकन के, हिंदू विरोधियन के, भारत के इतिहास का बारे में मक्कारी से झूठ बोले वाला इतिहासकारन के आ मैकाले के संतानन के दिहल एगो चेतावनी भर ह कि हि्न्दूवन आ हिंन्दूत्व के गरियावल बन्द कर देव लोग आ हिंदूवन के सहनशीलता के नाजायज फायदा मत उठावे लोग.\nअसल लेख अगरेजी में एहिजा पढ़ीं.\nभोजपुरी के राजनीति करे का जगहा भोजपुरी में राजनीति करे के प्रयास ह ई आ अइसने लेख जवन आजुकाल्हु अँजोरिया पर दिहल जात बा. संपादक


शुभम तिवारी छा गइल बाड़न – Anjoria\n“कानून हमरा मुट्ठी में” का बाद “तू ही मोर बालमा” के चमकत सितारा शुभम तिवारी अउरी छा गइल बाड़न. अपना हर फिल्म में टॉप दरजा के हीरोइन राखे वाला शूभम हालही में अपना “मल्ल युद्ध” के शूटिंग पूरा कइले बाड़न. एह फिल्म में उनुकर नायिका बाड़ी रानी चटर्जी. शुभम का लगे पाँच गो फिल्म बा आ एहमें से कई गो फ्लोर पर बाड़ी सँ. रविकिशन आ रानी चटर्जी का साथ शुभम के “खेला” जल्दिये रिलीज होखे वाली बा. झारखण्ड से आइल शुभम भोजपुरी सिनेमा के चमकत सितारा बने का राह पर तेजी से बढ़ रहल बाड़न.


देखेवालन का दिल पर राज करे आवत बाड़ी गुंजन पंत – Anjoria\nमई 2, 2010 गुंजन पंत\nभोजपुरी सिनेमा में जवना नायिका के आजुकाल्ह सबसे बेसी चर्चा हो रहल बा ऊ हई गुंजन पंत. एह साल उनकर कई गो फिलिम आन फ्लोर बाड़ी सन आ ओह सब में उनकर विविध रुप देखे के मिली जवना से ऊ देखेवालन का दिल पर राज जमा लीहें.\nगुंजन पंत के अब तक आइल फिलिमन में करनी के फल आज ना त कल, परिवार, कब अइहें सजन परदेसी, बृजवा, चन्दू की चमेली, हमार गाँव हमार देश, हमार मदर इण्डिया, माई व बिटुवा, आ किसना कइलस कमाल शामिल बाड़ी सँ. किसना कइलस कमाल त बाक्स आफिस पर धमाल मचवले बा.\nअब राम मिश्रा के मोरा बलमा छैल छबीला आवे वाली बा जवना में गुंजन पंत पश्चिमी सभ्यता का रंगढंग में डूबल एगो माडर्न लड़की के भूमिका में बाड़ी. ओकरा बाद आई मशहूर निर्देशक के॰डी॰ के बलिदान जवना में गुंजन के जोड़ीदार बाड़े कोरियोग्राफर से अभिनेता बनल राजीव दिनकर. गुंजन के एह साल के सबसे बड़ रिलीज होखी निर्माता जितेश दूबे के मार देब गोली केहू ना बोली जवना में गुंजन के नायक बाड़े सदाबहार सुपर स्टार रविकिशन. एकरा अलावे गुंजन यादव पान भण्डार में मनोज तिवारी का साथ आ नथुनिया पे गोली मारे में पंकज केसरी का साथ आ रहल बाड़ी.\nगुंजन के कहेली कि ई उनकर सौभाग्य बा कि मनोज तिवारी जी आ रविजी का साथ काम करे के मौका मिलल आ उम्मीद करत बाड़ी कि निरहुआ आ पवनो सिंह का साथ काम करे के मौका जल्दिये मिली.\nभोजपुरिये में सबकुछ : रसोई


याशी म्युजिक 35 लाख में खरीदलसि हलफा मचा के गइल के संगीत – टटका खबर\nमुंबई,9मार्च (शशिकांत सिंह). टाटा स्काई आ सुनील शेट्टी के कंपनी करी एह फिलिम के प्रमोट.\nमशहूर फिलिम निर्माता आ फाईनेंसर अभय सिन्हा के कंपनी याशी म्युजिक नयका स्टार राघव नय्यर के मुख्य भुमिका वाली फिलिम हलफा मचा के गइल के संगीत मुंहमांगा दाम दे के खरीद लिहलसि.\nनया स्टार का हिसाब से ई खरीददारी बहुते ऊँच दाम पर भइल बा. याशी म्युजिक एह फिलिम के संगीत 35 लाख रुपिया में खरीदले बिया जवन अबहीं ले भोजपुरी के सबले महँग डील बा.\nएह फिलिम से खुदे उछाह में आइल अभय सिन्हा के कहना बा कि उनुका राघव नय्यर में बहुते टैलेंट लउकल बा. कहतारें कि जब पहिला बेर कई एक सेलीब्रेटी आ स्टारन के एह फिलिम के गाना में देखनी त आईडिया बहुते बढ़िया लागल आ हम एकर आडियो विडियो सेटेलाईट अधिकार खरीद लिहनी.\nजान जाईं कि पहिला बेर कवनो भोजपुरी फिलिम के प्रोमो टाटा स्काई पर कइल जाई, टाटा स्काई अपना चैनल नंबर 311 पर शो टाईम में एह फिलिम के प्रमोशन करी. साथही सुनील शेट्टी के – एफ द कोच – कंपनिओ एकरा के प्रमोट करे वाली बा.\nएह फिलिम से राघव नय्यर आ शिप्रा गौर के बतौर नायक नायिका लांच कइल जा रहल बा.\nTags: याशी म्युजिक, राघव नय्यर, शिप्रा गौड़, हलफा मचा के गइल


मुजफ्फरनगर दंगा के भेट चढ गइल विधानमंडल के पहिला दिन – टटका खबर\nउत्तर प्रदेश विधानमंडल के मानसून सत्र के पहिला दिन के कार्यवाही मुजफ्फरनगर दंगा के भेट चढ गइल. दुनु सदन में विपक्षी सदस्य जमके हंगामा कइलें. एही हो हल्ला का बीच सरकार विधानसभा मे त कुछ काम निपटा लिहलसि बाकिर परिषद मे कवनो काम ना हो सकल.\nसंसदीय कार्यमंत्री मोहम्मद आजम खां दंगा खातिर विपक्षे के जिम्मेदार बता दिहलन.\nशुरु में त पूरा विपक्ष एकमत लउकल बाकिर प्रश्न काल का बाद ओहमें बिखराव नजर आवे लागल. काहे कि तब ले कांग्रेस आ बसपा सदस्य भाजपे के कठघरा मे खडा कइल शुरु कर दिहलें.\nकांग्रेस के प्रमोद तिवारी कहलन कि कांग्रेस चाहत बिया कि सदन चले आ दंगा आरोपियन के चेहरा सामने आवे. भाजपा सदस्यन का ओर इशारा करत कहलन कि दंगा इहे लोग करावल, ई लोग दंगाई ह आ उत्तर प्रदेश के गुजरात बनावे वालन के सदन से बाहर निकाल देबे के चाहीं.\nप्रमोद तिवारी के हँ में हँ मिलावत संसदीय कार्यमंत्री मोहम्मद आजम खां कहलन कि भाजपा आ कुछ फासिस्ट ताकत उत्तर प्रदेश के गुजरात बनावल चाहत बाड़े, सरकार एह लोगन से कड़ाई से निपटी.\nनेता विपक्ष स्वामी प्रसाद मौर्य कहलन कि पूरा प्रदेश मे दंगा का जरिए हिन्दू मुस्लिम एकता तार तार कइल जा रहल बा.\nहल्ला गुल्ला का बीचे में सरकार निमेष आयोग के रिपोर्ट आ छह गो विधेयक सदन के पटल पर रखलस. बाद में सदन स्थगित कर दिहल गइल.\nसदन के बइठक शुरू होखे का बेरा भाजपा सदस्य भारत माता के जय बोलत वेल में आ गइले आ जबरदस्त नारेबाजी कइले. एह लोग के कहना रहे कि हिन्दुअन पर अत्याचार बन्द होखे, एकतरफा कार्रवाई ना चली ना चली, झूठ एफआईआर वापस ल, हिन्दुअन के उत्पीडन बन्द करऽ वगैरह,\nकांग्रेसी सदस्यन के नारा रहे कि बन्द करऽ खेल. सरकार हो गइल फेल, मुख्यमंत्री इस्तीफा दऽ, सपा भाजपा भाई भाई, बन्द करऽ लाशन के खेल वगैरह.\n«« इतिहास मे 16 सितंबर\nआडवाणी का बहाने फेरू मोदी पर हमला कइले नीतीश कुमार »»


टटका खबर, अतवार, २७ जून – Anjoria\nजून 27, 2010 news in bhojpuri, टटका खबर\nनीतीश भागवत कथा सुने अश्विनी का घरे गइले\nबिहार के जदयू भाजपा गठबन्हन बनल रही एकर संकेत एहसे मिलल कि नीतीश अश्विनी चौबे का घर पर आयोजित भागवत कथा सुने गइले, सुशील मोदी फेर से विकास यात्रा में चले लगले, आ डा॰सी॰पी॰ठाकुर नीतीश का आवास पर जा के एक घंटा ले गुफ्तगू कइले. बाद में डाक्टर साहब बतवले कि जदयू पुरान दोस्त हऽ आ दोस्तन का बीच कबो कबो मनमुटावो हो जाले. अब चुनाव का साल में एह मनमुटाव के कबले ढोवल जाव?\nहिन्दू धर्म पर गलत टिप्पणी कइला पर चार गो मंत्रियन पर मुकदमा\nहिन्दू धर्मपर नाजायज टिप्पणी करे का आरोप में यूपी के बसपा मंत्री नसीमुद्दीन, स्वामी प्रसाद मौर्या, बाबू सिंह कुशवाहा, आ दद्दू प्रसाद समेत प्रकाशित पत्रिका के संपादक, ब्यूरो प्रमुख, लेखक समेत कुल नौ जने पर अदालत के आदेश से मुकदमा दर्ज करके विवेचना के काम हो रहल बा. ई लोग रामायण, हिन्दूवन के तैंतीस करोड़ देवी देवता, हिन्दू धर्म ग्रंथन, आ चतुर्वर्णी व्यवस्था का खिलाफ असभ्य टिप्पणी कइले रहले जवना का खिलाफ राधेश्याम वर्मा नाम ले एगो याची मुकदमा कइले बाड़न.\nपांच लोग के पकड़ के यातना देबे का आरोप में पांच गो बदमाश गिरफ्तार\nधन वर्षा के लालच दे के बनारस के कबीर नगर में रहे वाला समीर धवन मध्यप्रदेश के एगो व्यापारी के बनारस बोलवलसि. कहलस कि अपना पंडितो के अपना साथे लिअवले अइहऽ. ओह लोग का साथ में तीन आदमी अउरी अइले. सबक लालच रहुवे कि धनवर्षा यज्ञ के कमाई में हिस्सा मिली. बाकिर बनारस चहुँपला पर धवन कहलसि कि कवनो धनवर्षा नइखे होखे वाला. तू ही लोग अपना मुक्ति खातिर पन्द्रह लाख रुपिया द लोग. ओकरा बादपांचो के खूब यातना दिहलस आ दू गो के छोड़लस कि जा लोग रुपिया ले के आवऽ त बाकी तीन गो के छोड़ब. सूचना पा के पुलिस चहुँपल आ बनारस के एह ठग के ओकरा चार गो साथियन का साथे गिरफ्तार कर लिहलसि.\nदिल्ली में फेर भइल बलात्कार\nदेश के सबले बदनाम शहर दिल्ली में दू गो विदेशी पर्यटकन का साथे सामूहिक बलात्कार के मामिला सामने आइल बा. ई महिला नीदरलैण्ड से आइल रहली सँ आ दिल्ली में दू गो काश्मीरी युवक अपना के टूरिस्ट गाइड आ सरकारी टूरिस्ट एजेन्सी के कर्मचारी बता के ओकनी का मदद का नाम पर बेवकूफ बना के ओकनी के यौन शौषण कइले सँ. यासिर अल्ताफ आ उमर बक्तू नाम के ई बदमाश दुनू लड़कियन के काश्मीर घुमावे ले गइले सँ आ ओहिजे डरा धमका के संबंध बना लिहले सँ. तबसे ओकनी का पाछा पड़ल रहले सँ आ ओकनी के लाखो रुपियो लूट लिहले बाड़न सँ.\nचिदम्बरम का सामने भारत के झण्डा के अपमान भइल\nपाकिस्तान के गृहमंत्री से भेंट करे गइल चिदम्बरम के अउर कुछ हासिल भइल भा ना बाकिर उनका सोझा भारत के झण्डा के अपमान जरुर हो गइल. चिदम्बरम एह पर ध्यान दिहले त ओकरा के सीधा कइल गइल. पाकिस्तान एकरा पहिलहू ई काम कर चुकल बा. तब जब राष्ट्रपति मुशर्रफ भारत आइल रहले त उनको जहाज पर भारत के झंडा उल्टा लगावल गइल रहुवे आ ध्यान दिअवला का बाद सीधा कइल गइल.\nन्यूक्लियर सप्लायर ग्रुप के बईठक चीन पाकिस्तान परमाणु सहयोग पर चुप\nन्यूजीलैण्ड में भइल न्यूक्लियर सप्लायर ग्रुप के बईठका चीन पाकिस्तान का बीचे भइल परमाणु सहयोग समझौता पर बिना कुछ कहले खतम हो गइल. समरथ के नहीं दोष गुसाईं. भारत खातिर संतोष के बात अतने रहल कि ग्रुप एहसे संतुष्ट बुझाइल कि भारत परमाणु मामिला में बढ़िया व्यवहार कर रहल बा आ मौखिक आश्वासन दिहले बा.\nसरकार के आम जनता के विरोध के कवनो चिन्ता नइखे\nकेन्द्र सरकार साफ कर दिहलसि कि लोग के विरोध का बावजूद पेट्रोलियम पदार्थन के मूल्य नियन्त्रण से मुक्त करे का फैसला में कवनो बदलाव ना ले आई आ ना ही कवनो हालत में दाम कम करी. अब कर लऽ लोग जवन कइल चाहऽ तोहार बात सरकार का ठेंगा पर! सरकार के सहयोगीओ दल कहे खातिर त विरोध करत बाड़े बाकिर ओहू लोग का दस्तखत रहे ओह कैबिनेट फैसला पर. एहसे एकरा के दोगली राजनीतिए कहल जा सकेला. या त विरोध करऽ भा समर्थन, दुनु कइसे करबऽ?\nदोसरा के मराठी पढ़ावेवाला के आपन बेटा अंग्रेजी में पढ़ेला\nमराठी मराठी चिल्लाए वाला मानुष राज ठाकरे के बेटा अमित ठाकरे अंग्रेजी माध्यम का स्कूल से आपन पढ़ाई कइलसि. ठाकरे के पूरा परिवार के बच्चा अंगरेजिए माध्यम से पढ़ेले. अब इहो देखल जाव कि राज ठाकरे के बेटा अब कालेज में कवन माध्यम चुनत बा? ऊ लड़िका रूइया कालेज से मास मीडिया में स्नातक कइल चाहत बा आ ओहिजा दुनु माध्यम से पढ़ावल जाला. राज ठाकरे एह पर नइखन बोलत कि उनकर बेटो मराठीए में पढ़ी.\nलमहर जाये वाली गाड़ियन में शुरु से अन्त ले एके टीटी ना रही\nरेलवे के अब पता चलल बा कि लमहर जाये वाली गाड़ियन के टीटीई अलगे रैकेट चलावेले आ पाकिट में पइसा राख के यात्रियन के गेट पार करा देले. एहसे रेलवे फैसला कइले बा कि कवनो टीटी के शुरु से अन्त ले ड्यूटी ना दिहल जाई. एहसे अतने अन्तर पड़ी कि कमाई दू गो टीटियन मे बँटा जाई टीटी त ईमानदार बने से रहले. बनारस कैण्ट के टीटी त सीधे गुण्डागर्दी करेले आ टिकट रहला का बादो सवारियन के धमका के पइसा वसूले ले. काल्हुवे एगो सवारी नाजायज पइसा ना दिहलस त ओकरा के बेल्ट से पिटाई कर दिहलस जमालुद्दीन टीटी. बाद में ओकरा के गिरफ्तार कर लिहल गइल बाकिर टीटी यूनियन ओकरा के छोड़ावे खातिर दबाव बनवले बा.\nशरद पवार अब आईसीसी के अध्यक्ष बन जइहें. आ ऊ दुसरका हिन्दुस्तानी होखिहे जे एह पद पर बइठी. एहसे पहिले जगमोहन डालमिया आईसीसी के अध्यक्ष बन रहले. शरद पवार एक जुलाई के आपन पदभार लीहें. काल्हु का नाकआउट मैचन में गाना अमेरिका के हरा दिहलस आ उरुग्वे दक्षिण कोरिया के. आजु मैक्सिको आ अर्जेण्टिना का बीच आ इंगलैण्ड आ जर्मनी का बीच होखे वाला बा.


बार गर्ल बनल बाड़ी अक्षरा सिंह – Anjoria\nसिनेमा भोजपुरी के चर्चित अभिनेत्री अक्षरा सिंह भोजपुरी के पहिला सीक्वल फिलिम प्रतिज्ञा2में बार गर्ल के भूमिका में बाड़ी. सामने बाड़न अभिनेता अनिल सम्राट जे एगो पुलिस अधिकारी बनल बाड़न. मुख्य कलाकारन में पवन सिंह, खेसारी लाल, स्मृति सिन्हा, काजल राघानी आ सुशील सिंह बाड़े.\nसत्यमेव जयते से आपन फ़िल्मी कैरियर शुरु करे वाली अक्षरा सिंह एह फिलिम में बोल्ड किरदार में बाड़ी. कहली कि उनकर किरदार बस रोवे धोवे ले ना रूक के खलनायकन से बदला लेबे खातिर एह तरह के किरदार में बाड़ी.\nप्रतिज्ञा का तरह इहो फिलिम गीत संगीत एक्शन से भरपूर बावे आ अनिल सम्राट के दावा बा कि “प्रतिज्ञा 2” पुरनकी प्रतिज्ञा के रिकार्डो तूड़ी. फिलहाल एकर पोस्ट प्रोडक्शन के काम चलत बा.\n‘खोईछा‘ में भारतेन्दु भूषण आ रंजना देसाई


बतकुच्चन – ४५ – Anjoria\nफरवरी 2, 2012 बतकुच्चन\nपिछला बेर पोजिटिव थिंकिंग के बात सामने आइल रहुवे से आजु ओहिजे से शुरू करत बानी. पोजिटिव थिंकिंग, माने कि सकारात्मक सोच, माने कि सकारथ सोच ओह सोच के कहल जाला जवन आदमी के मनोरथ पूरा करे, ओकर ईच्छा पूरा करे भा ओकर सोचल सगरी काम पूरा करे में सहायता करे. ठीक एकरा उलट होले निगेटिव थिंकिंग, माने कि नकारात्मक सोच, माने कि अकारथ सोच जवन बेकार के सोच होले, जवना से कवनो मकसद, कवनो कारथ पूरा ना होखत होखे. कहल जाला कि सोचावट में बहुते ताकत होले बाकिर ओकर सही इस्तेमाल हमनी का ना कर पाईं ले. सही सोच हमेशा सकारथ होखेला गलत सोच अकारथ बनि जाला. अब सकारथ आ सवारथ वाली सोच में मकसद एके लेखा होखला का बावजूद दुनु सोच में बहुते अन्तर होला. सवारथ वाला सोच बस आपन सोचेले आ ओकरा एहसे कवनो मतलब ना होखे कि एह दौरान दोसरा केहू के कतना नुकसान होखत बा. सकारथ सोच अपना फायदा के जरूर सोचेला बाकिर दोसरा के बिना नुकसान चहुँपवेले. मान लीं कि रउरा दउड़ में शामिल बानी आ बगल वाला दउड़ाक रउरा ले तेज दउड़त बा. अब एहीजा सवारथ वाली सोच सोची कि काहे ना ओकरा के लंघी मार दिहल जाव कि ऊ ढिमला जाव आ हम आगा निकल जाईं जबकि सकारथ सोच रउरा में स्फूर्ति आ उत्साह भरे के काम करी जवना से रउरा ओकरा से तेज दउड़ सकीं. अब इहो ना होखे कि हर तरह के सोच पूरा हो सकेला. कवनो सोच चाहे ऊ कतनो सकारथ सोच काहे ना होखो सही ना हो सके जब ओकर मकसद प्रकृति के नियम का बहरा होखे. जइसे कि केहु सोचे कि ओकरा लगे तीन भा चार गो हाथ हो जाव त ई कवनो सोचावट से ना हो सकी. हँ सकारथ सोच रउरा के एह लायक जरूर बना दी कि रउरा कई हाथ के काम अपना दूइये हाथ से कर सकीं. सकारथ सोचे उहे सकारथ होले जवना पर रउरो पूरा भरोसा होखे. अगर रउरा बेमन के, बिना भरोसा के कुछ सोचल चाहत बानी त सोचीं ओकरा के जागते में सपना देखला से बेसी मानल भूल होखी. अब सकारथ अकारथ आ सवारथ से मिलते जुलत शब्द होला महारत. हर आदमी कवनो ना कवनो गुण में महारत हासिल कर सकेला आ ओह महारत के सही इस्तेमाल से आपन सगरी मनोरथ अपना सकारथ सोच से पूरा कर सकेला. अब एह पूरा पर इयाद आइल कि एगो पुरावल होला, एगो पुरईन, हवा कबो पुरुवा बहेले त कबो पछुआ, आ कोर्ट कचहरी पंचायत में अकसरहा पुरवा साखी के जरूरत पड़ेला. अब एकरा के रसरी लेखा पूरत जाईं जतना मन करें आ तबे सही बतकुच्चन होई. बाकिर अब आजु ना अगिला बेर !


सत्यमेव जयते के अदालत से हरी झंडी मिल गइल – Anjoria\nसत्यमेव जयते के अदालत से हरी झंडी मिल गइल\nOn: November 16, 2010\nभोजपुरी के बहुचर्चित फिल्म “सत्यमेव जयते” का प्रदर्शन के बाधा अब दूर हो गइल बा. मुंबई के एगो अदालत तीन महीने तक चलल लमहर न्यायिक प्रक्रिया का बाद फिल्म के टायटल का खिलाफ दायर एगो याचिका के खारिज करत फिल्म के प्रदर्शन के इजाजत दे दिहले बा.\nबतावे लायक बा कि रमा देवी प्रोडक्शन का बैनर तले निर्माता अनिल सिंह आ निर्देशक बबलू सोनी के फिल्म “सत्यमेव जयते” पिछला नौ जुलाई के बिहार में रिलीज़ भइल रहुवे. फिल्म के सगरी ज़रूरी प्रमाण पत्र हासिल रहे. अगिला देने एगो फिल्म निर्माता “सत्यमेव जयते” के टायटल पर दावा करत अदालत में याचिका दायर कर दिहले. याचिका पर सुनवाई पूरा होखे तक अदालत फिल्म के प्रदर्शन पर रोक लगा दिहलिस. एह चलते “सत्यमेव जयते” के सिनेमाघरन से हटावे के पड़ल रहुवे आ एह अदालती कार्यवाही से फिल्म के निर्माता को ढेरे नुकसान भइल रहे.\nपूरा सुनवाई का बाद न्यायालय “सत्यमेव जयते” के राहत देत फिल्म के प्रदर्शन के अनुमति दे दिहले बिया. अदालत के एह निर्णय पर प्रतिक्रिया व्यक्त करत निर्देशक बबलू सोनी कहले कि सत्य परेशान भले हो जाव, पराजित ना होला…\n(स्रोत – उदय भगत)\nPrevious Post: Court allows release of Satymev Jayate\nNext Post: Dhurandhar launched


खबर भोजपुरी में (बुध, 28 जनवरी 2015) – टटका खबर\n(मंगल, 27 जनवरी के खबर)\nआकाशवाणी से ‘मन के बात’ बतियावत बराक ओबामा आ नरेन्द्र मोदी.\nअमेरिका के राष्‍ट्रपति बराक ओबामा के कहना बा कि उनकर देश भारत के बेहतरीन भागीदार हो सकेला. तीन दिन के दौरा पूरा कइला से पहिले दिल्ली के सिरिफोर्ट में नवहियन के संबोधित करत कहलन कि अमेरिका एह बात के समर्थन करत बा कि सुरक्षा परिषद में भारत के स्थायी सदस्यता मिले के चाहीं.\nआकाशवाणी से अपना ‘मन के बात’ बतियावत प्रधानमंत्री मोदी कहलन कि लोग आपन सामाजिक आ सांस्‍कृतिक कर्तव्‍य अउर मानवीय जिम्‍मेदारी के रूप में बेटी बचावसु, बेटी पढ़ावसु. एह कार्यक्रम में पीएम का साथही शामिल भइले अमेरिका के राष्ट्रपति बराक ओबामा आ ऊहो लईकियन के घटत संख्या पर चिन्गता जतवले.\nजम्‍मू कश्‍मीर के पुलवामा में सुरक्षा बल आ आतंकवादियन का बीच जबरदस्‍त गोलीबारी में सेना के एगो कर्नल समेत दू गो सुरक्षाकर्मी शहीद हो गइले. जवाबी कार्रवाईमें दू गो हिजबुल मुजाहिद्दीननो के मार गिरावल गइल.\nअपना के अवसरवादी बतावे वाला पोस्टर दिल्ली के आटोरिक्शन पर लगवला से नाराज भाजपा नेता किरण बेदी आआपा गोल के नेता अरविन्द केजरीवाल के कानूनी नोटिस भेजले बाड़ी. ओने बदतमीज केजरीवाल चुनाव आयोग के धिरवला का बावजूद लोग के दोसरा पार्टियन से घूस लेबे ला उकसावत बाड़न. लागत बा कि ऊ चाहत बाड़न कि आयोग कवनो कार्रवाई कर देव जेहसे कि ऊ अपना के शहीद बतावत लोग के सहानुभूति ले लेसु.\nश्रीलंका सरकार महिन्द्रा राजपक्षे के शासनकाल के साठ गो मंत्रियन, सांसदन आ नौकरशाहन का खिलाफ भठियरपन के जांच शुरु करवा दिहले बिया.\nमंगल का दिने लगातार आठवाँ दिने शेयर बाजार में तेजी के रुख बनल रहल आ सेंसेक्‍स 292 अंक बढके अउर निफ्टी 75 अंक बढके बंद भइली स. रुपिया में डालर का मुकाबले महज एक पइसा के तेजी रहल.\nमहान कार्टूनिस्ट आर. के. लक्ष्मण के अंतिम संस्कार आजु दुपहरिया में राजकीय सम्‍मान का साथे वैकुंठ शवदाह गृह में कर दिहल गइल. महाराष्‍ट्र के मुख्‍यमंत्री देवेन्‍द्र फडणवीस अंतिम संस्‍कार में शामिल भइलन आ कहलन कि आर के लक्ष्‍मण का सम्‍मान में राज्‍य सरकार एगो स्‍मारक बनवाई.\nस्‍पेन के राफेल नडाल ऑस्‍ट्रेलियाई ओपन टेनिस टूर्नामेंट का पुरुष सिंगल्‍स क्वार्टर फाइनल में चेक गणराज्‍य के टॉमस बर्डिच का हाथे हार के बाहर हो गइलन. महिला सिंगल्स में रुस के मारिया शारापोवा कनाडा के यूजि‍नी बुशार्ड के हरा के सेमीफाइनल में चहुँप गइली.\nबिहार के राज्यपाल केशरीनाथ त्रिपाठी राज्य के बिगड़त कानून व्यवस्था पर राज्य सरकार से रिपोर्ट मंगवले बाड़न. आ मुख्यमंत्री से कहले बाड़न कि कानून व्यवस्था पर ऊ खुदे नजर राखस.\nकेंद्र सरकार अगिला तीन बरीस में पटना समेत देश के पचीस गो शहरन में मुफ्त वाईफाई सेवा देबे के इंतजाम करी. एह सेवा के नियत समय खातिर बिना कुछ दिहले आ बाद में शुल्क दे के इस्तेमाल कइल जा सकी.\nऔरंगाबाद में सूर्य महोत्सव के समापन पर बोलत पंचायती राज मंत्री डॉक्टर विनोद प्रसाद यादव कहलन कि ऐतिहासिक आ धार्मिक स्थल देव में पर्यटकन ला सुविधा बढ़ावे के इंतजाम कइल जाई.\nपश्चिमी चंपारण के नरकटियागंज से अपहृत विकास कृष्ण के किडनैप करे वाला अपराधियन – संतोष चौधरी आ दीपक वर्णवाल – के बेतिया पुलिस गिरफ्तार क लिहले बिया.


धोखा खा के धोखा बनावे जा रहल बाड़न अमर सिंह – Anjoria\nमई 7, 2010 अमर सिंह, मनोज तिवारी\nसमाजवादी पार्टी में चौदह साल रह के निमन बाउर अनुबव ले चुकल अमर सिंह अब अपना साथे भइल धोखा पर एगो फिल्म बनावे जा रहल बाड़न जवना के नामो रही धोखा. फिल्म में नायक रहीहें भोजपुरी सिनेमा के मेगा स्टार मनोज तिवारी आ नायिका बनिहन सांसद जयाप्रदा.\nफिल्म निर्माण का बारे में एलान अमर सिंह अपना ब्लॉग पर कइले बाड़े आ लिखले बाड़े कि मुख्य किरदार मनोज तिवारी आ जयाप्रदा के सँउपल जाई. मनोज तिवारी के निजी प्रवक्ता शशिकान्त सिंह का मुताबिक एह फिल्म में अमर सिंह अपना राजनैतिक आ निजी दुश्मननो के किरदार शामिल करीहें. अइसने एगो किरदार के नाम रही चालू प्रसाद.\nफिल्म का बारे में बतियावत मनोज तिवारी कहलें कि एक बेर जब अमर सिंह जी एह फिल्म के प्रस्ताव दिहलन त ऊ ना ना कह सकलन. मनोज तिवारी कहलें कि फिल्म कमाल के फिल्म होखी आ अमर सिंह जी के भोजपुरी फिल्म निर्माण में आइल भोजपुरी सिनेमा खातिर गौरव के बात होखी.\nबतावल जा रहल बा कि एह फिल्म में कई गो दोसरो सितारा लिहल जइहें आ फिल्म जल्दिये सेट पर जाई.


टटको में टटका खबर : 22 अक्टूबर 2014, बुध – Anjoria\nOct 23, 2014 Breaking News in Bhojpuri, आरा, कैमूर, गाजीपुर, गोपालगंज. सासाराम, गोरखपुर, चंदौली, छपरा, जौनपुर, टटको में टटका, देवरिया, पश्चिमी चंपारण, पूर्वी चंपारण, बक्सर, बलिया, बेतिया, भदोही, मऊ, मोतिहारी, रोहतास, वाराणसी, सिवान\nकेंद्रीय स्‍वास्‍थ्‍य आ परिवार कल्‍याण मंत्री डॉ.हर्षवर्धन 22 अक्‍टूबर, 2014 का दिने नई दिल्‍ली में मॉलदीव के रक्षा आ राष्‍ट्रीय सुरक्षा मंत्री मोहम्‍मद नाजिम संगे.\nकनाडा के राजधानी ओट्टावा में आजु संसद का नियरा भइल गोलीबारी में एगो सैनिक घवाहिल हो गइल. ओह बेरा कनाडा के प्रधानमंत्री स्टीफन हार्पर संसद में मौजूद रहले.\nसरदार वल्लभ भाई पटेल के जयंती 31 अक्टूबर के केन्द्र सरकार राष्ट्रीय एकता दिवस का रूप में मनाई.\nवित्त मंत्री अरूण जेटली आजु फेर इशारे इशारा में एगो टीवी चैनल से कह दिहलन कि विदेश में कालाधन रखे वालन में पिछला सरकार के एगो मंत्रियो के नाम शामिल बा. कांग्रेस के कहना बा कि जेटली ओकरा के ब्लैकमेल मत करसु. जवन बतावे के बा पूरा बता देस.\nगोपालगंज जिला के बरौली थाना के पेटबिरौचा गांव में आजु जमीन का झगड़ा में एगो आदमी के गोली मार के हत्या क दिहल गइल.\nकाल्हु दिवाली का दिने प्रधानमंत्री नरेंद्र मोदी जम्मू कश्मीर के बाढ़ पीड़ितन का संगे बितइहें. काल्हु श्रीनगर में उनकर अनेके कार्यक्रम बा. ओने कांग्रेस के कहना बा कि एह मौका के इस्तेमाल वोट बनावे खातिर मत करसु मोदी.\nविदेशी बाजारन के मजबूत रूझान आ घरेलू लिवाली का बल पर मुंबई शेयर बाजार के सेंसेक्स लगातार चउथको दिने चढ़ के बंद भइल.\nभदोही के एगो कालीन कारखाना में छापा मार के दू दर्जन बंधुआ बाल मजदूरन के आजाद करावल गइल.\nआजु बुध का दिने सारधा घोटाला मामला में सीबीआई पहिलका चार्ज शीट दाखिल कर दिहलसि. एहमें सुदीप्त सेन, देबजानी मुखर्जी आ तृणमूल कांग्रेस के निलंबित सांसद कुणाल घोष के नामजद कइल गइल बा.\nअखिलेश सिंह यादव के चाचा आ सपा के महासचिव रामगोपाल यादव सकरलन कि अधिकारियन के काम करे का तरीका का चलते यूपी के कानून-व्यवस्था खराब हो गइल बा.\nभाजपा से संबंध फेरू बहाल करे खातिर आ महाराष्ट्र के नयकी सरकार में शामिल होखे के संभावना टटोले ला दिल्ली गइल शिवसेना के नेता सुभाष देसाई आ अनिल देसाई वापिस लवटि अइले काहे कि ओहिजा भाजपा के नेता लोग से भेंट ना हो पावल.\nकोयला ब्लॉक के ई-नीलामी करे के सरकार के फैसले के आलोचना करत मार्क्‍सवादी कम्युनिस्ट पार्टी कहलसि कि सरकारी कंपनी कोल इंडिया के देश के सगरी खान के जिम्मा दे देबे के चाही.\nसीबीआई आजु रेलवे बोर्ड के एगो सीनियर अधिकारी के गिरफ्तार क लिहलसि. एह अधिकारी पर आरोप बा कि ऊ पर्यटन खातिर विशेष रेलगाड़ियन के चलावे आ रेलगाड़ियन में अतिरिक्त डिब्बा जोड़े ला मुंबई के एगो टूर-ऑपरेटर से रिश्वत लिहलसि.\nभारत फेरू दोहरवलसि कि परमाणु हथियार के पहिला इस्तेमाल ना करी ना ही कबो परमाणु हथियार ना राखे वाला देश पर परमाणु हमला करी बाकिर कवनो हाल में परमाणु अप्रसार संधि पर हस्ताक्षरो ना करी.\nगोरखपुर के सहजनवा टीसन का लगे पटाखा के गैरकानूनी दुकान में आग लगला का चलते नाहियो त 27 गो दुकान जर के राख हो गइली स. गनीमत बा कि केहु के जान ना गइल.\nगोण्डा जिला के तरबगंज इलाका में काल्हु रात बिजली के तार टूट के गिरला का चलते एगो लड़िका के करंट लगला से मौत हो गइल.\nअंतर्राष्ट्रीय मुक्केबाजी संघ भारत के महिला मुक्केबाज सरिता देवी आ उनका प्रशिक्षक गुरबख्श सिंह संधू, ब्लास इग्लेसियस फर्नाडीज आ सागर मल धयाल पर अस्थायी प्रतिबंध लगवलसि. इंचियोन एशियाई खेल का दौरान बेइमानी के विरोध करत सरिता देवी पदक लेबे से मना क दिहले रही.\nपिछला हप्ता रुस से खरीदाइल सुखोई -30 लड़ाकू विमान के पुणे का लगे गिरला का बाद से वायुसेना एहनी के उड़ावे पर फिलहाल रोक लगा दिहेल बिया.\nसिवान जिला के हसनपुर प्रखंड के एगो गाँव में काल्हु मंगल के देर रात एगो घर में डकैती डाल के भागत एगो डकैत के गाँव वाले ध लिहले आ पीट पीट के हालत खराब क दिहले. आजु बुध का दिने अस्पताल में ओकर मौत हो गइल.\nउत्तर प्रदेश में विरासत के झगड़ा में मिर्जापुर से अपना दल के सांसद अनुप्रिया पटेल आ उनकर बड़ बहिन पल्लवी पटेल एक दोसरा से अझूरा गइल बा लोग.\nगोपालगंज जिला के थावे इलाका के पिठौरी गांव में आज घरौंदा बनावे खातिर माटी खोनत दू गो बच्ची माटी में दबा के मर गइली सँ.\nरोहतास जिला के दरिगांव थाना के बेलहर गांव में आजु जमीन के झगड़ा ले के बड़ भाई गड़ाँसी से अपना छोट भाई के हत्या कर दिहलसि.